Skandal LCS: Rafizi dedah syarikat palsu dimiliki keluarga menteri

MINGGU lalu, saya telah mendedahkan bagaimana syarikat-syarikat palsu yang mirip nama syarikat Perancis (yang benar-benar wujud) telah digunakan untuk menjadi pembekal alat-alat ganti (“spare parts”) kepada projek kapal LCS.

Siasatan dalaman skandal LCS dan semakan susulan saya menunjukkan kesimpulan-kesimpulan berikut:

1. Dua buah syarikat palsu yang menggunakan nama Alizes Marine telah didaftarkan. Sebuah syarikat bernama Alizes Marine Limited yang didaftarkan di Malta dan sebuah lagi syarikat bernama Alizes Marine Labuan yang didaftarkan di Labuan.

2. Kedua-dua syarikat berstatus syarikat pesisir luar pantai (“offshore”) dan tidak boleh dijejaki. Kewujudan Alizes Marine Limited hanya diketahui apabila pangkalan data syarikat pesisir luar pantai dibocorkan oleh pemberi maklumat sehingga menjadi skandal besar dunia (dikenali sebagai Panama Papers dan Paradise Papers).

3. Semakan dengan pangkalan data Paradise Papers mengesahkan kewujudan syarikat Alizes Marine Limited yang dimiliki oleh seorang wanita bernama Zainab Mohd Salleh. (Rujuk https://offshoreleaks.icij.org/nodes/55047357).

4. Zainab Mohd Salleh juga pemegang saham sebuah lagi syarikat pesisir luar pantai yang ditubuhkan di Malta bernama Intralogistics Limited. Syarikat ini memegang saham di dalam Alizes Marine Labuan.

Kertas siasatan dalaman skandal LCS menerangkan secara jelas penglibatan syarikat-syarikat Alizes Marine yang menyelewengkan dana kapal perang LCS.

Ada beberapa bentuk penyelewengan yang berlaku.

Pertama, syarikat-syarikat sebegini dilantik menjadi jururunding teknikal (sedangkan mereka tiada kepakaran) kepada projek. Mereka menghantar invois bagi kerja-kerja yang tidak dilaksanakan. Sebanyak RM23.37 juta diselewengkan menggunakan kaedah ini di awal pelaksanaan projek sekitar 2011 hingga 2014.

Kedua, Alizes Marine juga dilantik sebagai pembekal alat-alat gantian (“spare parts”) kepada projek LCS. Lantikan itu berdasarkan maklumat palsu kononnya ia mempunyai lesen dari kerajaan Perancis untuk menjadi pengeksport global alat gantian pertahanan (sedangkan ia tidak mempunyai lesen itu). Projek LCS membayar sekitar RM210 juta bagi alat-alat gantian yang kononnya dibekalkan oleh syarikat Perancis tetapi bayaran diselewengkan ke syarikat-syarikat palsu yang ditubuhkan di Malta dan Labuan.

Siapa Zainab Mohd Salleh ini yang begitu berpengaruh dalam projek LCS?

Zainab Mohd Salleh ialah isteri kedua kepada Datuk Dr Abdul Latiff Ahmad, Menteri di Jabatan Perdana Menteri. Semasa skandal ini berlaku, beliau yang juga Ahli Parlimen Mersing merupakan pemimpin UMNO sebelum menyertai Bersatu selepas PRU2018.

Laporan siasatan dalaman projek LCS juga secara jelas menyebut bahawa Zainab Mohd Salleh adalah isteri kepada Dr Latiff Ahmad.

Muka surat 96, perenggan 3.16.13.2 laporan menyebut “It is noted that Abdul Latiff is the spouse of Zainab” yang bermaksud “Siasatan mengambil maklum bahawa Abdul Latiff adalah suami kepada Zainab”.

Beliau adalah Timbalan Menteri Pertahanan bagi tempoh 2008 hingga 2013. Menteri Pertahanan ketika ini ialah Datuk Seri Zahid Hamidi, Presiden UMNO sekarang.

Semakan saya menunjukkan bahawa skim menyeleweng dana awam dari projek LCS ini dibuat selama bertahun-tahun dan dengan penuh perancangan. Saya juga boleh mengesahkan bahawa ada pelbagai bentuk kontrak pertahanan lain yang melibatkan Latiff Ahmad dan LCS bukan satu-satunya projek yang melibatkan syarikat-syarikat berkait dengan beliau.

Ada beberapa projek pertahanan negara yang lain yang turut melibatkan Alizes Marine dan beberapa syarikat lain yang dimiliki dan dikawal oleh dia sendiri (Latiff) atau isterinya.

Pelbagai maklumat ini akan keluar pada kadar yang segera.

Hakikat bahawa skim-skim menyelewengkan dana LCS menggunakan syarikat-syarikat palsu yang dimiliki oleh Timbalan Menteri Pertahanan pada ketika itu bukanlah satu kebetulan.

Sebab itu, saya dari awal telah menuntut penjelasan dari Zahid Hamidi sebagai Menteri Pertahanan yang bertanggungjawab menukar reka bentuk kapal dari Sigma kepada Gowind, dan Najib Razak yang merupakan Menteri Kewangan dan Perdana Menteri ketika itu.

Mustahil skim penyelewengan ini yang melibatkan projek-projek yang dikendalikan oleh kedua-dua mereka (Najib dan Zahid) boleh berlaku tanpa pengetahuan mereka.

Saya harap pendedahan saya pada hari ini menutup mulut UMNO dan Barisan Nasional yang cuba menyalahkan pesara-pesara tentera laut apabila skandal ini meletup. Skandal sebesar ini tidak boleh berlaku tanpa ada dalang dari kalangan pimpinan UMNO yang membuat keputusan-keputusan besar pada ketika itu, sedangkan pesara-pesara tentera laut hanya bersubahat melaksanakan penyelewengan.

Saya juga berharap pimpinan Perikatan Nasional dari Bersatu dan PAS mula sedar bahawa skandal LCS ini akan turut mengheret mereka kerana pimpinan kanan mereka, Latiff Ahmad dan keluarganya terlibat secara langsung di dalam syarikat-syarikat palsu yang menyelewengkan dana projek LCS.

Saya menunggu reaksi pimpinan UMNO, PAS dan Bersatu yang membentuk Kerajaan Persekutuan kali ini.

Rafizi Ramli
Timbalan Presiden PKR


Tiada rakyat kita terbabit letupan gudang mercun Narathiwat

KUALA LUMPUR, 12 Muharam 1445H, Ahad – Kementerian Luar melalui Konsulat Jeneral Malaysia di Songkhla mengesahkan tiada rakyat Malaysia setakat ini dilaporkan terlibat dalam insiden letupan gudang mercun di Mukim Mundok, Daerah Sungai Golok, Wilayah Narathiwat, Thailand.

Kementerian Luar dalam kenyataan memaklumkan, berdasarkan laporan awal, letupan itu berlaku di gudang penyimpanan bunga api dan mercun yang telah menyebabkan sembilan kematian dan 114 orang mengalami kecederaan.

“Konsulat Jeneral Malaysia di Songkhla sedang berhubung rapat dengan pihak berkuasa tempatan untuk mendapatkan perkembangan terkini mengenai insiden tersebut.

Terdahulu Gabenor Narathiwat Sanan Pongaksorn dilaporkan berkata letupan pada 3.30 petang (waktu tempatan) itu berlaku di Pasar Mundok, destinasi beli-belah popular bagi rakyat Malaysia. – Bernama


Anwar enggan ulas isu ‘kekayaannya’ ketika jadi TPM

SERDANG, 26 Syawal 1444H, Rabu – Perdana Menteri, Datuk Seri Anwar Ibrahim enggan mengulas apabila diminta memberi pandangan mengenai kekayaan yang diperolehnya ketika menjadi Timbalan Perdana Menteri.

“Malaslah,” jawabnya seperti dilapor akhbar tempatan.

Beliau memberi jawapan ringkas itu pada sambutan Hari Raya Aidilfitri Kementerian Kesihatan, hari ini.

Baru-baru ini, bekas Perdana Menteri, Tun Dr Mahathir Mohamad menggesa Ahli Parlimen Tambun itu membantu rakyat menggunakan wang sendiri.

Dr Mahathir turut mencabar Anwar mendedahkan kekayaannya yang diperolehi semasa menjadi Timbalan Perdana Menteri.

Pada Sabtu, Anwar berkata, beliau tidak mempunyai masalah untuk mendedahkan kekayaan semasa beliau menjadi Timbalan Perdana Menteri antara 1993 dan 1998.

Anwar, yang juga Pengerusi Pakatan Harapan, menegaskan beliau telah mengisytiharkan hartanya untuk membuktikan ketelusan kepada rakyat.

Hari ini, Dr Mahathir dalam catatan di Facebook berkata, Anwar tidak mengisytiharkan pendapatan atau asetnya, berdasarkan pengisytiharan aset Suruhanjaya Pencegahan Rasuah Malaysia (SPRM) pada 24 November 2018.

Dr Mahathir berkata, beliau telah mengisytiharkan asetnya pada RM32.35 juta, yang merangkumi tiga rumah dan aset lain.


BERJASA Perak kecam tindakan batal notis usir 19 tokong dalam gua

IPOH, 13 Jamadilakhir 1443H, Ahad – Parti BERJASA Perak mengecam keputusan pembatalan notis pengusiran ke atas 19 tokong dalam gua di sekitar daerah Kinta, Perak.

Pengerusi Badan Perhubungan BERJASA Negeri Perak, Shaharuzzaman Bistaman berkata, keputusan Pejabat Tanah dan Galian Perak pada awalnya sudah cukup jelas menandakan tanah yang didirikan adalah hak milik kerajaan.

Katanya, ia bermakna tokong yang dibina tersebut jelas sekali telah menceroboh dengan wewenangnya.

“BERJASA Perak mengambil maklum insiden penarikan balik surat perintah pengusiran yang telah dikeluarkan oleh Pejabat Tanah dan Galian negeri Perak kepada 19 tokong yang dibina di atas tanah hak milik kerajaan.

“Lebih malang lagi, keputusan penarikan balik ini dibuat oleh Pejabat Tanah dan Galian Perak rentetan dari desakan dan dialog yang dibuat oleh parti politik MCA dan pihak kuil tanpa sebarang alasan yang kukuh,” katanya dalam satu kenyataan.

Berikutan itu, BERJASA menggesa Menteri Besar Perak, Datuk Seri Saarani Mohamad bertegas dalam isu ini dan akur dengan arahan yang telah dikeluarkan oleh Pejabat Tanah dan Galian negeri Perak.

“BERJASA Perak memandang insiden ini sebagai rentetan siri pencerobohan berpuluh-puluh ribu hektar tanah hutan simpan dan tanah-tanah rizab.

“Amat malang sekali apabila isu ini diambil enteng tanpa tindakan yang tegas dari pihak berkuasa,” katanya.

Atas dasar itu, BERJASA dengan penuh komited menubuhkan sebuah badan bertindak untuk isu tanah ini dikenali sebagai Sekretariat Pertahankan Tanah Rakyat.

“Bagi pihak Sekretariat, kami mengalu-alukan penglibatan semua pihak termasuk badan badan NGO untuk berdiri bersama dalam isu ini dan boleh menghubungi Shaharuzzaman di talian 0195715334,” katanya.

Sebelum ini, Pengerusi MCA Perak, Dr Mah Hang Soon berkata, notis pengusiran yang disampaikan ke atas 19 tokong dalam gua di daerah Kinta di Perak telah dibatalkan.

Mah mendakwa, keputusan itu dibuat oleh Pejabat Tanah dan Galian Perak berikutan mesyuarat dialog antara dirinya, wakil dari 19 tokong dalam gua dan jabatan itu.

Katanya, pengarah jabatan itu bersetuju bahawa beberapa tokong gua itu penting dari segi budaya dan sejarah.


Jaga disiplin, nama baik Malaysia ketika di Tanah Suci

SEPANG, 12 Zulkaedah 1444H, Khamis – Jemaah haji Malaysia diingatkan supaya sentiasa berdisiplin dan mengekalkan nama baik negara ketika berada di Tanah Suci bagi menunaikan rukun Islam kelima itu, kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

“Orang Melayu Islam terutamanya memang terkenal dengan disiplin, atas dasar tersebut saya nasihatkan tuan puan untuk kekalkan disiplin, kekalkan nama baik Malaysia ketika di Tanah Suci agar tidak menjejaskan imej negara dan hubungan baik negara dengan Arab Saudi,” katanya ketika berucap pada Majlis Mengucapkan Selamat Jalan kepada Jemaah Haji Musim Haji 1444 Hijrah di sini, hari ini.

Beliau kemudiannya bersalam dengan sebahagian daripada 356 bakal jemaah haji yang akan berlepas  ke Madinah menerusi penerbangan SV5669 dari Lapangan Terbang Antarabangsa Kuala Lumpur (KLIA) pada 5.35 petang ini.

Mohd Na’im turut mengingatkan jemaah haji supaya mematuhi segala peraturan yang ditetapkan oleh kerajaan Arab Saudi dan mengikuti arahan Tabung Haji serta fokus kepada ibadat untuk memperoleh haji mabrur.

Beliau turut menekankan kepentingan bertoleransi dan mengamalkan sifat sabar sesama jemaah haji yang terdiri daripada pelbagai bangsa, adat resam dan warna kulit serta tidak mensia-siakan peluang beribadah di Tanah Suci.

Penerbangan pertama jemaah haji negara bermula pada 21 Mei dan penerbangan terakhir adalah pada 21 Jun depan, manakala jemaah haji akan beransur pulang ke tanah air bermula 6 Julai dan penerbangan pulang terakhir adalah pada 2 Ogos 2023.

Sebanyak 98 penerbangan sewa khas digunakan untuk membawa kesemua 31,600 jemaah haji Malaysia yang membabitkan syarikat penerbangan Malaysia Airlines dan Saudia Airlines pada tahun ini berbanding 48 bagi 2022.

Hari Wuquf iaitu 9 Zulhijah tahun ini dijangka jatuh pada Selasa iaitu 27 Jun. -Bernama


10 pesan untuk pembuli

1. Marah, benci, sakit hati itu perasaan yang Allah lintaskan dalam jiwa anda. Perasaan ini untuk diurus. Jangan biarkan ia menguasai diri anda.

2. Nabi pesan antara orang yang diharamkan oleh api neraka ialah yang bersifat Layyin – lemah lembut, Qarib – dekat dengan orang lain dan Sahl – memudahkan urusan orang.

3. Parut dan lebam yang anda beri pada mereka rasa akan hilang pada mata kasar, namun akan kekal pada jiwa mereka selama-lamanya.

4. Anda tak perlu buktikan kekuataan, kehebatan anda pada yang lemah. Kerana itu bukan petanda kekuataan sebenar.

5. Mereka yang ketawa dan bangga dengan perbuatan anda, orang itu juga nanti akan jadi saksi pertuduhan anda nanti.

6. Kisah pedih anda pada masa silam tidak sekali-kali jadi hujah anda mengulanginya pada orang lain.

7. Di sebalik marah dan benci itu sebenarnya ada ketakutan. Yang lebih takut sebenarnya bukan mangsa, tetapi diri anda sendiri. Anda cuma pasangkan topeng padanya.

8. Kuasa itu menghairahkan. Tapi tiada siapa hormat pada orang yang berkuasa kerana membuli. Anda berdelusi dengan kuasa yang palsu.

9. Lepas di dunia tak bermaksud lepas di akhirat.

10. Mohon maaf pada manusia, bertaubat dengan Allah. Pintu-Nya tak pernah tertutup.

Dr Rozanizam Zakaria
Pakar Psikiatri UIAM dan Duta Yayasan Ikhlas


Gempa bumi lemah Ranau: Gegaran dirasai, tiada insiden tidak diingini

RANAU, 14 Safar 1445H, Khamis – Gegaran kecil akibat gempa bumi lemah berukuran 3.7 pada skala Richter di sini dirasai orang ramai di kawasan itu, namun tiada insiden yang tidak diingini berlaku.

Ketua Balai Bomba dan Penyelamat Malaysia Ranau, Ridwan Mohd Taib berkata, pihaknya juga tidak menerima sebarang laporan atau panggilan kecemasan daripada orang awam akibat gempa bumi itu.

“Selepas berlakunya gegaran berkenaan kami telah menjalankan pemantauan dan pemeriksaan bangunan di sekitar Ranau, semua dalam keadaan baik.

“Orang ramai dinasihatkan bertenang dan laporkan kepada pihak bomba jika berlaku sebarang insiden kecemasan,” katanya ketika dihubungi pemberita hari ini.

Jabatan Meteorologi Malaysia dalam kenyataan hari ini memberitahu gempa bumi lemah itu berlaku kira-kira 7.13 pagi tadi dan pusat gempa bumi itu terletak di 6.1 darjah utara dan 116.6 darjah timur dengan kedalaman 5 km iaitu 13 km barat laut dari Ranau.

Rozita Jamrin, 29, seorang guru berkata, beliau bersama suami serta empat anaknya sedang bercuti di Bundu Tuhan di sini, dan mereka merasai gegeran itu ketika sedang bersiap untuk keluar dari inap desanya.

“Ingatkan anak-anak saya yang bergurau sesama mereka goyangkan perabot tetapi gempa bumi rupanya, terus kami sekeluarga keluar cepat dari bilik inap desa itu. Tidak lama kemudian staf inap desa maklumkan ada gempa bumi kecil sahaja dan keadaan selamat,” katanya.- Bernama


PM, MKN adakan mesyuarat bincang lanjutan PKP

KUALA LUMPUR, 19 Jamadilakhir 1442H, Isnin – Majlis Keselamatan Negara (MKN) akan mengadakan mesyuarat khas esok untuk membincangkan kemungkinan Perintah Kawalan Pergerakan (PKP) dilanjutkan, kata Datuk Seri Ismail Sabri Yaakob.

”Mesyuarat akan dipengerusikan oleh Perdana Menteri, Tan Sri Muhyiddin Yassin dan kami akan mendengar laporan daripada Kementerian Kesihatan sebelum keputusan dibuat,” katanya Menteri Kanan (Keselamatan) itu.

Ketika ditanya pemberita sama ada adakah lebih banyak sektor harus ditutup kerana jumlah kes harian COVID-19 yang tinggi, terutama dalam tiga hari terakhir, beliau mengatakan harus ada keseimbangan.

“Kami tidak mahu rakyat kami terkorban akibat COVID-19 tetapi pada masa yang sama kami juga tidak mahu mereka mati kelaparan. Saya pergi ke sebuah gerai di tepi jalan untuk membeli makanan baru-baru ini dan pengendali memberitahu bahawa pendapatan mereka menurun sebanyak 50 peratus kerana pelanggan hanya dapat membungkus makanan.

“Sebilangan daripada mereka menghabiskan simpanan mereka sepenuhnya selama PKP terakhir yang berlangsung selama tiga bulan. Bolehkah anda bayangkan bagaimana mereka akan bertahan jika kita meneruskan PKP yang sama seperti sekarang?,” soalnya.

Ismail Sabri menambah, inilah sebabnya penting untuk mencapai keseimbangan antara melindungi nyawa dan juga kepentingan ekonomi.

Beliau mengatakan bahawa beberapa pengusaha perniagaan kecil dan mikro bergantung pada pendapatan harian untuk meletakkan ‘makanan di meja untuk keluarga mereka’.

Sementara itu, menyentuh mengenai Tahun Baru Cina, Ismail Sabri berkata, prosedur operasi standard (SOP) untuk perayaan sedang dibuat.

Katanya, MKN, Kementerian Kesihatan dan Kementerian Perpaduan akan membuat SOP.

“Jawatankuasa teknikal telah meminta mereka untuk membuat SOP dan mereka saat ini sedang menyusunnya dan akan memaklumkan kepada kami segera.

“Kami tidak mahu membuat keputusan sekarang kerana status PKP dapat berubah dalam dua minggu,” katanya, sambil memaklumkan bahawa SOP akan diumumkan seminggu sebelum Tahun Baru Cina atau selambat-lambatnya, dua hingga tiga hari lebih awal.


Pesawat terhempas di Cameroon, tiada mangsa selamat

YAOUNDE, 12 Syawal 1443H, Jumaat – Tiada mangsa terselamat ditemui selepas sebuah pesawat kecil yang membawa 11 orang terhempas di hutan di wilayah Pusat Cameroon pada Rabu, lapor Xinhua, memetik media rasmi CRTV.

Menurut pegawai Akbert Nagan dari Sanaga di wilayah tengah, tiada mangsa terselamat ditemui di bahagian Bibey, ciap CRTV di Twitter petang Khamis.

Pesawat dengan sembilan penumpang dan dua anak kapal itu dalam perjalanan dari ibu kota Yaounde ke stesen pam di Dompta di wilayah Utara negara itu, apabila ia terputus hubungan dengan kawalan trafik udara, menurut kenyataan media Syarikat Pengangkutan Minyak Cameroon.

Mangsa adalah pekerja syarikat minyak yang menyelenggara saluran paip hidrokarbon antara Cameroon dan Chad yang berjiran.

Media tempatan mengaitkan punca nahas itu berpunca daripada puting beliung. – Bernama


Pengurus Pertubuhan IKRAM didakwa bunuh rakan sekerja

KAJANG, 5 Syaaban 1442H, Jumaat – Seorang pengurus Pertubuhan IKRAM Malaysia dihadapkan ke Mahkamah Majistret di sini hari ini atas pertuduhan membunuh rakan sekerja yang mayatnya ditemui dengan kesan jerut di leher di sebuah rumah di Taman Bangi di sini, dua minggu lepas.

Hasbullah Ismail, 57, yang kelihatan tenang sepanjang prosiding, mengangguk tanda faham selepas pertuduhan terhadapnya dibacakan di hadapan Majistret Syahrul Sazli Md Sain.

Tiada sebarang pengakuan direkodkan daripada tertuduh kerana kes bunuh berada di bawah bidang kuasa Mahkamah Tinggi.

Mengikut pertuduhan, Hasbullah didakwa telah membunuh Pengurus Jabatan Advokasi Pertubuhan IKRAM Muda Malaysia Nik Khatijah Nik Mud, 32, di sebuah rumah di Taman Bangi, Jalan Reko, di sini, antara 11 malam pada 5 Mac hingga 3 pagi, 6 Mac lalu, mengikut Seksyen 302 Kanun Keseksaan yang membawa hukuman gantung sampai mati, jika sabit kesalahan.

Dalam prosiding itu, pendakwaan diwakili Timbalan Pendakwa Raya, Muhammad Hairuliqram Hairuddin manakala peguam Abdul Halem Mohamad Husin mewakili tertuduh.

Mahkamah kemudiannya menetapkan 16 April ini untuk sebutan semula kes.

Pada 9 Mac lepas, Bernama melaporkan pihak polis telah menahan seorang lelaki bagi membantu siasatan kes bunuh seorang petugas wanita badan bukan kerajaan yang ditemukan dengan kesan jerut di leher di sebuah rumah di Taman Bangi, Jalan Reko, Kajang. – Bernama


COVID-19: 98.3 peratus atau 6,137 kes baharu dalam kategori satu dan dua

KUALA LUMPUR, 5 Rabiulakhir 1443H, Rabu – Sebanyak 98.3 peratus atau 6,137 kes daripada jumlah keseluruhan 6,243 kes baharu COVID-19 yang dilapor hari ini terdiri daripada Kategori Satu dan Dua, kata Ketua Pengarah Kesihatan Tan Sri Dr Noor Hisham Abdullah.

Beliau berkata, sebanyak 1.7 peratus atau 106 kes baharu COVID-19 pula dalam Kategori Tiga, Empat dan Lima.

“Sebanyak 543 kes memerlukan rawatan di Unit Rawatan Rapi (ICU) dan 279 kes memerlukan bantuan pernafasan,” katanya dalam satu kenyataan hari ini.

Dr Noor Hisham berkata, kes sembuh COVID-19 yang dilapor hari ini adalah sebanyak 5,068 kes menjadikan jumlah kumulatif kes sembuh kini 2,430,122.

Beliau berkata, tujuh kluster baharu dikenal pasti melibatkan dua kluster tempat kerja dan masing-masing satu kluster bagi kumpulan berisiko tinggi, pendidikan lain, institusi pendidikan Kementerian Pendidikan (KPM), institusi pendidikan swasta yang berdaftar di bawah KPM dan pendidikan tinggi.

“Negeri yang mencatat kluster baharu ialah Selangor, Pulau Pinang, Kelantan, Johor, Pahang dan Kuala Lumpur,” katanya.

Maklumat terperinci berkenaan situasi semasa jangkitan dan penularan COVID-19 akan dimuat naik ke laman web COVIDNOW di https://covidnow.moh.gov.my dan data dikemas kini pada 12 tengah malam setiap hari. – Bernama


Lubnan beku akaun bank bekas Gabenor Bank Pusat, empat sekutunya

BEIRUT, 28 Muharam 1445H, Selasa – Lubnan membekukan akaun bank bekas Gabenor Bank Pusat, Riad Salameh, dan empat sekutunya, menurut satu kenyataan Suruhanjaya Siasatan Khas, lapor Reuters.

Lubnan juga telah menarik balik kerahsiaan perbankan mengenai akaun kesemua lima individu, termasuk Salameh, abangnya Raja, anaknya Nady, bekas pembantunya Marianne Hoayek dan Anna Kosakova, yang mempunyai seorang anak perempuan dengan Riad.

Salameh berkhidmat sebagai Gabenor Bank Pusat di Lubnan dari 1993 hingga 31 Julai.

Beliau menghadapi waran tangkap di Perancis dan Jerman berikutan penyiasatan sama ada beliau dan abangnya mengambil $330 juta dana awam daripada Bank Pusat Lubnan semasa menjadi gabenor.

Adik beradiknya dan Hoayek semuanya telah didakwa di Lubnan atas penyelewengan dan jenayah kewangan lain.

Bagaimanapun, adik-beradik Salameh menafikan tuduhan itu. Nady Salameh belum menjawab permintaan Reuters untuk mendapatkan komen. Peguam untuk Hoayek dan Kosakova juga tidak menjawab permintaan Reuters untuk mendapatkan komen.

Salameh, dalam mesej kepada Reuters, menafikan dakwaan yang dibuat tiga negara yang melaksanakan sekatan dan berkata beliau akan mencabar mereka. Beberapa asetnya telah pun dibekukan dalam siasatan sebelum ini, katanya.

Pada Mac 2022, organisasi kerjasama keadilan jenayah Kesatuan Eropah mengumumkan pembekuan kira-kira 120 juta Euro ($130 juta) aset Lubnan di Perancis, Jerman, Luxembourg, Monaco dan Belgium.

Pada Julai, badan kehakiman Perancis memindahkan aset yang dirampas milik Salameh dan sekutunya ke Negara Lubnan.

Menurut undang-undang Lubnan, Suruhanjaya Siasatan Khas diketuai oleh Gabenor Bank Pusat.

Disebabkan tiada pengganti yang dilantik untuk Salameh, Naib Gabenor pertama, Wassim Mansouri, mengetuai institusi itu sebagai pemangku gabenor. Kenyataan hari Isnin ditandatangani Mansouri. – Agensi


Isu penipuan umrah, haji bawah Kementerian Pelancongan

BANGI, 9 Zulhijjah 1443H, Sabtu – Jabatan Perdana Menteri (Hal Ehwal Agama) akan bekerjasama dengan pihak yang terlibat bagi membantu jemaah umrah dan haji yang dizalimi.

Datuk Idris Ahmad memberi jaminan itu walaupun katanya isu penipuan umrah dan haji di bawah Kementerian Pelancongan.

“Namun insya-Allah Jabatan Perdana Menteri Hal Ehwal Agama tetap bekerjasama untuk membantu mereka yang dizalimi dan disalurkan kepada pihak yang sepatutnya untuk mengambil tindakan. Harap maklum,” katanya menerusi kenyataan ringkas di laman Facebook beliau hari ini.

Kenyataan itu dipercayai susulan gesaan Ahli Majlis Kerja Tertinggi (MKT) UMNO, Datuk Dr Mohd Puad Zarkashi yang meminta Menteri di Jabatan Perdana Menteri (Hal Ehwal Agama) bertindak berikutan timbulnya isu jemaah haji terkandas di Lapangan Terbang Antarabangsa Kuala Lumpur (KLIA) pada Khamis.

“Takkan setakat ambil maklum. Sepatutnya Idris lebih proaktif, turun padang jumpa mereka dan gunakan hubungan dua hala untuk selesaikan masalah mangsa terbabit,” katanya.

Berikutan insiden itu juga, beliau menyoal peranan Presiden PAS, Datuk Seri Abdul Hadi Awang yang dilantik sebagai Duta Khas Perdana Menteri ke Asia Barat bertaraf menteri.

“Apa dia buat. Amat malang dalam tempoh empat hari terkandas, menteri tidak tunjuk muka.

“Menteri macam tidak prihatin dan tidak ada idea bagaimana mahu selesai masalah. Idris juga gagal melobi kuota haji tambahan. Tahun hadapan berilah mangsa mangsa ini keutamaan,” sarannya.

Terdahulu, hampir 400 jemaah haji terkandas dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.


Syarikat pembekal daging didakwa guna logo halal tak diperakui

JOHOR BAHRU, 15 Jamadilawal 1442H, Rabu  – Sebuah syarikat pembekal daging dan dua pengarah syarikat itu mengaku tidak bersalah di Mahkamah Sesyen, di sini, hari ini, atas pertuduhan menggunakan logo halal tanpa diperakui pihak berkuasa, awal bulan ini.

Raihanah Cold Storage Sdn Bhd, yang diwakili Rahman Sheikh Abdullah, 44, dan Raihanah Kasim, 42, selaku Orang Kena Saman (OKS) dan merupakan pemilik dan pengarah syarikat Raihanah Enterprise, mengaku tidak bersalah terhadap pertuduhan terbabit selepas pertuduhan dibacakan di hadapan Hakim Mohamad Haldar Abdul Aziz.

Mengikut pertuduhan pertama, syarikat Raihanah Cold Storage yang diwakili pasangan suami isteri itu didakwa memperakui bahawa perkhidmatan berhubung dengan syarikat itu adalah halal, dengan menggunakan logo halal tanpa diperakui halal oleh pihak berkuasa berwibawa, pada sebuah lori jenama Isuzu.

Mengikut pertuduhan kedua, Rahman dan Raihanah, dituduh secara bersama selaku pemilik syarikat Raihanah Enterprise melakukan kesalahan sama, pada sebuah lori jenama Mitsubishi.

Syarikat Raihanah Cold Storage dan kedua-dua pengarah syarikat tersebut didakwa melakukan perbuatan terbabit di premis perniagaan Raihanah Cold Storage Sdn Bhd, di Taman Perniagaan Setia, di sini, kira-kira 1 tengah hari, 1 Disember lepas.

Raihanah Cold Storage didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (A) perintah yang sama yang memperuntukkan hukuman denda maksimum RM200,000 dan bagi kesalahan kedua atau yang berikutnya, denda sehingga RM500,000.

Rahman dan Raihanah selaku pengarah syarikat, pula didakwa mengikut Perenggan 8 (a) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perenggan 8 (B) perintah yang sama dan dibaca bersama Seksyen 34 Kanun Keseksaan, yang memperuntukkan hukuman denda maksimum RM100,000 atau penjara tidak melebihi tiga tahun atau kedua-duanya dan bagi kesalahan yang kedua atau berikutnya, denda tidak melebihi RM250,000 atau dipenjarakan selama tidak melebihi lima tahun, atau kedua-duanya.

Pendakwaan dikendalikan Timbalan Pendakwa Raya T. Ashvinii, yang memohon mahkamah mengenakan wang jaminan masing-masing RM50,000 dengan seorang penjamin terhadap Rahman dan Raihanah bagi pertuduhan kedua itu, memandangkan kes logo halal mendapat liputan meluas media dan turut dibincangkan di Parlimen.

Peguam Lau Kok Guan dan Noor Liana Hashim yang mewakili pasangan itu, bagaimanapun, merayu jaminan dikurangkan dengan alasan syarikat itu masih beroperasi dengan memiliki 20 pekerja, selain pasangan suami isteri itu menanggung empat anak berumur antara 10 dan 20 tahun.

Mahkamah kemudian membenarkan pasangan itu diikat jamin masing-masing RM40,000 dengan seorang penjamin dan menetapkan 19 Januari depan untuk sebutan semula kes berkenaan. -Bernama


Poster Zahid dilantik jadi TPM palsu

BANGI, 3 Jamadilawal 1444H, Isnin – Jabatan Perdana Menteri menjelaskan, poster tular yang memaparkan ucapan tahniah pelantikan Datuk Seri Dr Ahmad Zahid Hamidi sebagai Timbalan Perdana Menteri dan Menteri Dalam Negeri adalah palsu.

“Maklumat seperti poster tersebut adalah palsu,” katanya menerusi hantaran di laman Facebook, hari ini.

Sehubungan itu, jabatan berkenaan meminta orang ramai tidak menyebarkan dan berkongsi sebarang maklumat yang tidak pasti dan palsu.

Terdahulu, Perdana Menteri, Datuk Seri Anwar Ibrahim memberi jaminan dua jawatan Timbalan Perdana Menteri akan diwujudkan bawah Kabinetnya dalam kalangan wakil komponen kerajaan perpaduan.

Beliau berkata, ia akan diisi oleh wakil masing-masing daripada Barisan Nasional (BN) dan Gabungan Parti Sarawak (GPS).

Semalam, Anwar memaklumkan pengumuman senarai Kabinet akan mengambil masa beberapa hari lagi, dengan perbincangan untuk melantik menteri turut sedang dilaksanakan bersama parti gabungan Pakatan Harapan (PH).


Beberapa individu ditahan berkait kes keracunan di Iran

TEHRAN, 15 Syaaban 1444H, Rabu – Pihak berkuasa Iran mengumumkan penahanan pertama dibuat berkait misteri kes keracunan membabitkan pelajar perempuan di seluruh negara itu.

Timbalan Menteri Dalam Negeri, Majid Mirahmadi berkata, penahanan beberapa individu dibuat di lima wilayah dan agensi penguatkuasaan masih menjalankan siasatan penuh.

Sebelum ini, lebih 1,200 pelajar perempuan dari 60 sekolah di Iran mengalami sesak nafas, keletihan berpanjangan dan loya dipercayai kesan keracunan sejak November tahun lalu.

Bilangan pelajar yang mengalami keracunan meningkat mendadak selepas mendakwa terhidu bau kuat seperti cat.

Kesemua mereka mendakwa mengalami sesak nafas, kebas, lumpuh sementara atau hampir pitam selepas menyedari bau berkenaan.

Sementara itu, badan kehakiman Iran mendakwa tiga media berita dan tiga individu termasuk pelakon, Reza Kianian kerana mengeluarkan kenyataan tidak benar berhubung insiden berkenaan.

Sehingga kini, pihak berkuasa Iran masih belum mengenalpasti punca kejadian.

Pemimpin utama berkata, sekiranya pelajar perempuan sengaja diracun, perbuatan itu adalah jenayah besar dan tidak boleh dimaafkan.- Agensi

Pautan berkaitan;


Akan belajarkah kita dari Ramadhan?

RAMADHAN datang lagi buat kesekian kalinya dalam hidup kita. Ia adalah bulan yang penuh keberkatan. Bulan yang mendidik jiwa dan mengembalikan muslim kepada sifatnya sebagai hamba Allah. Anugerah yang Allah kurniakan kepada muslim yang keluar dari madrasah Ramadhan dengan jayanya adalah hari raya Aidil Fitri, iaitu hari raya menyambut kembalinya muslim kepada fitrah sebenarnya sebagai seorang muslim.

2. Bulan Ramadhan sepatutnya mendidik kita agar ikhlas dalam segenap amal yang kita lakukan. Tiada matlamat lain selain Allah. Itulah sifat puasa, ibadah yang hanya Allah sahaja yang mengetahui jujur atau tidak pelakunya. Ramadhan sepatutnya mendidik kita agar membuang segala kepentingan peribadi jauh dari kehidupan kita. Tetapi Ramadhan yang datang berulang kali, rupanya masih tidak merubah sebahagian masyarakat kita. Masih ada yang terus tidak jujur dalam percakapan, dalam tindakan dan dalam perjuangan. Masih berpura-pura dan sebahagiannya sudah mula diselaputi nifaq yang tebal. Adakah Ramadhan tahun ini akan mengembalikan masyarakat kita kepada kejujuran dan membetulkan semula matlamat hidup kita hanya kerana Allah?

3. Banyak kisah perjuangan berlaku di zaman silam di bulan Ramadhan. Badar berlaku di bulan Ramadhan. Sahabat ra menggali parit persiapan perang Khandak juga di bulan Ramadhan. Pembukaan Mekah dan perang Tabuk juga berlaku di bulan Ramadhan. Perang Ain Jalut melawan Tatar membebaskan kota Baghdad dan perang Arab Israel 1973 juga berlaku di bulan Ramadhan. Ramadhan mendidik kita untuk memiliki semangat juang yang tinggi dan kesanggupan berkorban yang luar biasa. Ramadhan datang dan pergi, tetapi umat Islam sebahagiannya masih lemah dan lesu. Tidak kuat untuk menyatakan kebenaran apatah lagi untuk menentang kebatilan. Adakah Ramadhan kali ini akan mengalami nasib yang sama lalu meninggalkan umat yang kekal lesu?

4. Ramadhan adalah bulan di mana turunnya al-Quran. Ulamak menumpukan masa di bulan Ramadhan untuk tilawah dan tadabbur al-Quran. Ramadhan sepatutnya mendidik kita menjadi umat yang menjadikan al-Quran sebagai neraca kehidupan dan rujukan dalam segala urusan; politik, ekonomi, pendidikan, sosial dan lain-lainnya. Tiada makna pada tadabbur al-Quran selain dari mencari apa kehendak Allah dari setiap ayat yang diturunkan kepada kita. Tetapi nampaknya untuk menjadikan al-Quran sebagai rujukan itu masih lagi panjang jalannya. Sebahagian umat masih selesa dengan rujukan Barat dan Timur dan masih yakin dengan penyelesaian dari sumber luar. Adakah Ramadhan tahun ini akan mencipta suatu takdir baru lalu membawa umat kembali menjunjung al-Quran sebagai rujukan hidup?

5. Ramadhan juga adalah bulan infak dan sedekah. Rasulullah ﷺ sebagai manusia yang paling pemurah itu, kemuncak kemurahan jiwanya adalah pada bulan Ramadhan. Di bulan Ramadhan, kita akan banyak bersedekah dan berinfak. Dari situ Ramadhan mendidik jiwa kita menjadi jiwa yang prihatin terhadap kesengsaraan orang lain. Ramadhan juga akan menghilangkan sifat kikir dari diri kita. Kalaulah sifat itu berterusan sehingga di luar dari bulan Ramadhan, nescaya tidak akan ada lagi umat Islam yang masih tidak berkecukupan dalam kehidupan. Masyarakat Islam akan menjadi masyarakat yang berlumba-lumba dalam membantu insan yang memerlukan. Tetapi mampukah Ramadhan kali ini melahirkan masyarakat Islam yang kuat ruh takafulnya?

6. Ramadhan juga adalah bulan mujahadah. Kita berlapar, mengekang nafsu dan di masa yang sama menyibukkan diri dengan ibadah khusus di waktu siang dan malam. Bersengkang mata untuk mengejar malam lailatul qadar dan keluar dari rutin keselesaan untuk beriktikaf. Mujahadah adalah sifat seorang mukmin dalam perjalanannya mencari redha Allah. Tanpa mujahadah, manusia akan lalai melayan segala kehendak nafsu. Ramadhan mengajar kita untuk menjadi umat yang membuang kelalaian, keseronokan duniawi yang sementara dan sentiasa berusaha mencapai ketinggian jiwa.

Tetapi Ramadhan yang datang silih berganti ini, masih lagi meninggalkan umat yang leka di dalam maksiat atau sekurang-kurangnya tenggelam di dalam perkara harus yang berlebihan. Adakah Ramadhan tahun ini akan melahirkan umat yang kuat mujahadah dirinya, tidak seperti tahun-tahun sebelumnya?

7. Ramadhan adalah bulan di mana kita akan menjaga lidah dari menuturkan perkara haram, telinga dari mendengar perkara tidak baik dan menundukkan pandangan mata dari melihat suatu yang dilarang. Kita menjadi manusia yang cukup tinggi akhlak dan adabnya di bulan Ramadhan ini. Istiqamah dengan adab dan akhlak itu adalah cabaran di luar dari bulan Ramadhan. Ramai yang kembali tidak beradab apabila keluar sahaja dari bulan Ramadhan, sedangkan Allah mengkehendaki sifat itu kekal selamanya dalam hidup kita. Mampukah Ramadhan tahun ini menjadikan adab dan akhlak sebagai perhiasan kekal dalam keperibadian kita?

8. Demikianlah Ramadhan dan pendidikan jiwa seorang muslim. Puluhan kali Ramadhan datang, puluhan kali itu jugalah umat kita kembali kepada kelalaian selepas Ramadhan. Moga Ramadhan kali ini akan mengubah segala kebiasaan itu, hingga akhirnya kita benar-benar berjaya menjadi umat baru dengan segala sikap dan budaya baik yang baru. Perubahan dalam diri umat Islam itu adalah kunci kepada kembalinya umat Islam kepada kekuasaan dan kepimpinan. Allah memberi kita peluang setiap tahun untuk kita kembali mengambil peranan kepimpinan itu tetapi kita sahaja yang tidak sedar.

Allahul Musta’an.

Ustaz Muhammad Fauzi Asmuni
Presiden ISMA


‘Jack Ma of Thailand’ dipenjara 1,155 tahun

BANGKOK, 15 Zulhijjah 1444H, Selasa – Taikun Thailand, Prasit Jeawkok dijatuhi hukuman penjara 1,155 tahun selepas didapati bersalah atas 321 pertuduhan penipuan oleh Mahkamah Jenayah.

Bagaimanapun, mengikut kepada undang-undang Thailand, Prasit hanya akan menjalani hukuman penjara paling lama 20 tahun.

Prasit dan dua defendan masing-masing didenda 145 juta baht (RM19.9 juta) dan diperintahkan membayar 321 mangsa kira-kira satu bilion baht (RM0.13 bilion) sebagai pampasan bagi kerosakan yang dialami mereka.

Enam lagi defendan bersama, bagaimanapun, dibebaskan kerana bukti tidak mencukupi.

Prasit dan rakan-rakannya dituduh mengendalikan skim Ponzi, di bawah perlindungan usaha niaga pelaburan, sepanjang 2020 dan 2021, menjanjikan pulangan yang lumayan untuk pelaburan antara 40.15 hingga 51.1 peratus.

Pembacaan keputusan mahkamah distrim melalui sidang video ke penjara keselamatan maksimum Bang Khwang, lokasi Prasit ditempatkan sepanjang perbicaraan.

Prasit didaftarkan sebagai pengarah oleh sekurang-kurangnya 10 syarikat perniagaan, termasuk syarikat tempahan hotel dalam talian, tiket penerbangan, pelancongan, perkakasan dan perisian komputer borong hartanah dan reka bentuk sistem IT.

Laman webnya menggambarkannya sebagai “Jack Ma of Thailand”.

Halaman bertajuk “Biografi presiden” memaparkan foto Prasit yang diambil bersama mendiang presiden Privy Council Prem Tinsulanonda, Perdana Menteri Prayut Chan-o-cha dan beberapa bekas menteri kabinet dan komander kanan tentera.

Dia mendakwa bahawa 90 peratus daripada keuntungannya dikembalikan kepada masyarakat melalui projek yang dipanggil ‘Membayar Kembali ke Tanah Air’, membanggakan 100 juta baht (RM13.3 juta) setiap tahun dalam kerja amal dan sumbangan kepada orang ramai. -Agensi


Tegak perjuangan Islam, PAS parti paling banyak musuh: Hadi Awang

BANGI, 16 Syaaban 1443H, Sabtu – Presiden PAS, Tan Sri Abdul Hadi Awang menyifatkan, kejayaan mentadbir tiga negeri iaitu Kedah, Kelantan dan Terengganu selain berada dalam kerajaan Persekutuan merupakan permulaan kepada langkah yang lebih jauh.

Beliau menegaskan, semangat ahli dalam meneruskan perjuangan menegakkan agama Islam menjadikan mereka mempunyai banyak musuh berbanding parti-parti lain.

“Musuh parti kita paling ramai daripada parti lain, kita paling mencabar daripada parti lain dan kita parti yang paling lama melangsungkan perjuangan sehingga ke hari ini.

“Parti lain apabila pemimpin mati parti mati, apabila pemimpin lemah parti pun lemah.

“Kita, apabila ada pemimpin yang lemah, ada pemimpin mengambil alih, melangsungkan perjuangan dan inilah kehebatan kita,” katanya seperti dipetik portal tempatan, hari ini.

Dalam pada itu, Abdul Hadi berkata, PAS tidak pernah takut akan kekalahan meskipun parti yang diterajui itu bukannya kaya-raya.

Namun tegas beliau, atas dasar mempertahankan dan meneruskan perjuangan parti, PAS berjaya mengharungi perjuangan yang panjang walaupun pemimpin silih berganti.

“Kita biasa kalah. Dia yang selalu menang, apabila kalah sekali jadi lembik lutut. Jangan berasa hina jika melihat musuh kamu dalam keadaan begitu, mereka sakit, berasa takut, takut kalah.

“Kita tak takut (kalah), kita terus langsungkan perjuangan sehingga akhir hayat,” katanya.


Bercita-cita dangkal punca berlaku undi tidak percaya

BANGI, 29 Safar 1442H, Sabtu – Isu undi tidak percaya wujud berpunca daripada segelintir pihak yang mempunyai cita-cita tertentu.

Penganalisis politik, Dr Chandra Muzaffar berkata, ia merupakan kerjasama dua pihak yang mempunyai cita-cita dangkal dan mereka ingin melepaskan diri daripada sistem perundangan kehakiman.

“Apa yang dilakukan oleh pemimpin-pemimpin politik tertentu, hanya segelintir, bukan kesemuanya, hanya segelintir yang tamak kuasa, yang menjadikan cita-cita tertentu sebagai misi hidup mereka.

“Bagi yang lain pula, kerana mereka ingin melepaskan diri daripada sistem perundangan kehakiman kita, secara terus-terang saya mengatakan bahawa inilah sebabnya mereka mengambil langkah langkah tertentu.

“Dua golongan ini bekerjasama, kerana inilah kebenarannya bahawa ada satu pihak kerana cita-cita dangkal individu yang terlibat ini,” katanya seperti dipetik Astro Awani.

Dr Chandra menyifatkan perkara tersebut sebagai penyalahgunaan kuasa dan proses-proses demokrasi.

Tentang undi tidak percaya, beliau berpendapat bahawa sekiranya ahli-ahli politik itu matang, mereka harus kaji secara mendalam kenyataan yang dibuat oleh Speaker Dewan Rakyat.

“Ini adalah kenyataan kedua beliau, pertama jawapan beliau kepada Tengku Razaleigh Hamzah yang bertarikh 29 September, di mana beliau menerangkan bagaimana proses prosedur protokol yang harus kita menganuti tentang kes-kes tentang undi tidak percaya,” tambahnya.


Negara bakal alami hari tanpa hujan mulai 19 Mei: MET Malaysia

BANGI, 28 Ramadan 1442H, Isnin – Kebanyakan tempat di seluruh negara akan mengalami bilangan hari tanpa hujan lebih banyak tidak lama lagi, menurut Jabatan Meteorologi Malaysia (MET Malaysia).

Ini kerana, monsun Barat Daya dijangka bermula pada 19 Mei ini dan akan berterusan sehingga pertengahan September 2021.

Ketua Pengarah MET Malaysia berkata, lazimnya angin bertiup secara konsisten dari arah barat daya dengan kelembapan udara yang lebih rendah serta keadaan atmosfera lebih stabil.

Katanya, keadaan itu akan menyebabkan kurangnya pembentukan awan hujan sepanjang tempoh berkenaan.

“Walau bagaimanapun, hujan lebat berserta angin kencang dan petir berikutan fenomena garis badai (squall line) masih boleh berlaku di pantai barat Semenanjung dan barat Sabah pada awal pagi.

“Garis badai adalah garisan ribut petir yang terbentuk akibat penumpuan angin dan boleh berlarutan sehingga beberapa jam,” katanya dalam kenyataan, hari ini.

MET Malaysia berkata, dalam tempoh Monsun Barat Daya, fenomena jerebu boleh berlaku sekiranya pembakaran terbuka tidak terkawal terutamanya semasa hujung Julai hingga September.

“Oleh itu, pembakaran terbuka haruslah dielakkan bagi mengurangkan kesan jerebu dan pencemaran alam sekitar.

“Orang ramai juga disaran menggunakan air secara berhemah sepanjang tempoh ini,” katanya.

Untuk maklumat cuaca terkini boleh diperolehi melalui laman web, aplikasi mobil myCuaca media sosial dan Hotline Jabatan Meteorologi Malaysia 1-300-22-1638 bagi sebarang pertanyaan lanjut.


ISMA impikan Malaysia yang berdaulat, jadi rujukan negara sekeliling

Oleh Ainul Illia Meor Suzurudin

BANGI, 9 Safar 1443H, Khamis – Tahun ini rakyat Malaysia menyambut Hari Kebangsaan dengan perasaan bercampur baur.

Tidak dinafikan rasa kegembiraan hadir kerana Malaysia sudah menjadi negara yang merdeka selama 64 tahun.

Tetapi, pada masa sama rakyat diuji oleh Allah SWT dengan pandemik yang masih belum selesai, ketidakstabilan politik menyaksikan negara bertukar-tukar Perdana Menteri dan Kabinet dalam tempoh terlalu dekat, selain ketidakstabilan ekonomi begitu juga isu-isu lain.

Walaupun demikian, Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, apa pun jua yang berlaku kepada negara, daripada satu sudut Malaysia telah menjadi sebuah negara yang bebas daripada campur tangan kuasa dan tentera asing.

Justeru, katanya, sebenarnya sekarang tugas bergantung kepada rakyat sendiri untuk mencorakkan negara sebagaimana bentuk yang dimahukan.

Bagaimanapun, sukar untuk usaha ini dilakukan apabila ada pihak yang menjadi musuh dalam selimut menentang identiti negara ini.

“Saya ingin meningatkan diri saya dan tuan-tuan sekalian bahawa negara kita masih lagi berhadapan dengan cabaran demi cabaran. Kita masih lagi berhadapan dengan cabaran daripada pihak yang berusaha mengubah identiti negara, bermula daripada zaman penjajahan sehingga hari ini.

“Kita masih lagi berhadapan dengan kumpulan yang mencuba untuk mengubah kita punya asas Perlembagaan dan teras-teras Perlembagaan. Kita masih lagi diuji dengan kumpulan manusia yang sentiasa cuba untuk mengubah budaya hidup kita dan sentiasa mempertikaikan itu dan ini.

“Pada masa sama, kita juga diuji dengan golongan yang terus menerus ingin mencabar bidang kuasa pihak berautoriti yang suka mempertikaikan pelbagai perkara dan mengajak rakyat melakukan demonstrasi semata-mata menimbulkan keadaan yang huru-hara dan kacau bilau,” katanya ketika memberi amanat sempena Hari Malaysia, hari ini.

Mengulas lanjut, beliau berkata, cabaran yang lebih besar daripada itu adalah dengan segala kelemahan yang berlaku di dalam negara ketika ini, lebih membimbangkan apabila ia membuatkan negara semakin terdedah dengan campur tangan asing.

“Campur tangan asing ini sebagaimana di era penjajahan dahulu, sebenarnya berpotensi juga berlaku selepas kita mengisytiharkan diri kita sebagai sebuah negara yang sudah merdeka.

“Kita melihat bagaimana doktrin-doktrin luar masih lagi masuk dalam masyarakat kita. Kita masih melihat dengan begitu kuat budaya luar dibawa masuk ke dalam kehidupan masyarakat kita,” katanya.

Bukan itu sahaja, dakwanya, rakyat menyaksikan dana-dana asing dengan kuat disalurkan ke badan-badan tertentu di negara ini daripada sebelum kemerdekaan yang rupa-rupanya berterusan sehingga hari ini.

“Mungkin kerana negara ini kaya dengan sumber hasil buminya, mungkin juga negara ini berada di kedudukan strategik geografinya, mungkin kerana negara kita mempunyai rakyat yang begitu kuat daripada segi keperibadian dan jati dirinya.

“… dan kerana itu kita lihat pihak luar sama ada barat atau timur berlumba-lumba dan bersaing untuk mendapatkan pengaruh mereka di sini dan juga mengukuhkan kuasa mereka dan cengkaman mereka ke atas segala sumber hasil bumi kita ini,” katanya.

Bagi mengelakkan perkara hitam itu berlaku, maka pada hari ini, tegas Ustaz Fauzi, seluruh rakyat Malaysia sepatutnya bersatu dan terus berazam untuk memberikan yang terbaik kepada negara.

“Kita perlu untuk sentiasa mengingati dan mengenang jasa pejuang kemerdekaan terdahulu, yang berjuang beratus-ratus tahun. Bermula daripada penjajahan Portugis, Belanda, Inggeris, Jepun dan kemudian Inggeris kembali.

“Ribuan telah pun syahid bagi memperjuangkan negara bertuah ini. Jadi ia adalah satu situasi yang amat malang jika generasi hari ini tidak mengenang segala perjuangan mereka dan berterima kasih,” katanya.

Beliau menegaskan, di sini rakyat Malaysia perlu mengambil tanggungjawab sebagai generasi baharu untuk meneruskan perjuangan mereka.

“Kita perlu mempertahankan Perlembagaan yang telah mereka usahakan, dan Wasiat Raja-raja Melayu yang telah ditinggalkan kepada kita. Dari situ kita kena mempertahankan Islam, Melayu, institusi beraja. Supaya ketiga-tiga tonggak identiti negara ini akan terus terpelihara.

“Kita juga perlu mengeluarkan diri daripada cengkaman kepada negara luar. Kita mahu menjadi sebuah negara yang merdeka dengan erti yang sebenar, punyai kehendak, kemampuan untuk melakar masa depan sendiri.

“Marilah kita seluruh rakyat Malaysia bersatu padu dalam merealisasikan apa yang kita impikan sehingga Malaysia mampu menjadi sebuah negara yang berdaulat, bermaruah dan menjadi rujukan kepada negara sekelilingnya dan memberi kemakmuran kepada rantau ini dan seterusnya kepada seluruh dunia,” katanya.


Aset rizab rasmi Malaysia US$105.23 bilion pada Oktober

KUALA LUMPUR, 5 Jamadilawal 1444H, Rabu – Aset rizab rasmi Malaysia berjumlah US$105.23 bilion (US$1=RM4.50) pada akhir Oktober 2022, berdasarkan format Special Data Dissemination Standard (SDDS) Tabung Kewangan Antarabangsa (IMF).

Dalam kenyataan Pemakluman Terperinci Rizab Antarabangsa pada Akhir Oktober 2022 hari ini, Bank Negara Malaysia (BNM) berkata, aset mata wang asing lain berjumlah US$5.8 juta.

Bank pusat itu berkata, butiran terperinci rizab antarabangsa tersebut memberi maklumat akan datang mengenai saiz, komposisi dan kebolehgunaan rizab, aset mata wang asing lain selain jangkaan, prospek aliran masuk dan keluar pertukaran asing bagi Kerajaan Persekutuan dan BNM untuk tempoh 12 bulan akan datang.

“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit mata wang asing berjumlah US$13.52 bilion.

“Aliran keluar jangka pendek ini termasuk pembayaran balik berjadual peminjaman luar negara oleh Kerajaan dan kematangan Bil Antara Bank dalam mata wang asing Bank Negara. Kedudukan jualan hadapan adalah sebanyak US$24.38 bilion pada akhir Oktober 2022, mencerminkan pengurusan mudah tunai ringgit dalam pasaran wang,” katanya.

Menurut BNM, sejajar dengan amalan yang diterima pakai sejak April 2006, data ini tidak termasuk unjuran aliran masuk mata wang asing daripada pendapatan faedah dan pengeluaran pinjaman projek.

Selain itu, unjuran aliran masuk mata wang asing berjumlah US$1.94 billion untuk tempoh 12 bulan akan datang.

BNM berkata, satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negara dalam mata wang asing yang akan matang dalam tempoh setahun berjumlah US$399.4 juta.

“Rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, serta bank dan institusi kewangan lain.

“BNM juga tidak terbabit dalam urus niaga opsyen mata wang asing terhadap ringgit,” katanya.

Secara keseluruhan, butiran terperinci rizab antarabangsa mengikut format SDDS IMF menunjukkan rizab antarabangsa Malaysia pada akhir Oktober 2022 adalah tetap boleh guna, kata BNM. – Bernama


Ismail Sabri angkat sumpah Perdana Menteri ke-9

KUALA LUMPUR, 12 Muharram 1443H, Sabtu – Naib Presiden UMNO Datuk Seri Ismail Sabri Yaakob hari ini mengangkat sumpah jawatan sebagai Perdana Menteri Kesembilan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri berlangsung di Balai Singgahsana Kecil, Istana Negara di sini, kira-kira pukul 2.20 petang.

Ismail Sabri mengangkat sumpah pada pukul 2.28 petang.

Al-Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Pelantikan Ahli Parlimen Bera itu adalah bagi mengisi kekosongan selepas Tan Sri Muhyiddin Yassin mengumumkan peletakan jawatan sebagai perdana menteri kelapan pada 16 Ogos lepas susulan kehilangan sokongan majoriti Ahli Dewan Rakyat.

Ia berikutan penarikan sokongan 15 Ahli Parlimen UMNO terhadap kerajaan pimpinan Muhyiddin, yang merupakan Ahli Parlimen Pagoh dan Presiden Parti Bersatu.

Turut berangkat pada istiadat itu, Raja Permaisuri Agong Tunku Hajah Azizah Aminah Maimunah Iskandariah.

Ismail Sabri, 61, yang memakai baju Melayu hitam lengkap bersamping hitam bersulam benang warna keemasan diiringi isterinya, Datin Seri Muhaini Zainal Abidin.

Upacara itu turut disaksikan Ketua Setiausaha Negara Tan Sri Mohd Zuki Ali dan Ketua Hakim Negara Tun Tengku Maimun Tuan Mat.

Antara pemimpin politik yang hadir ialah Presiden UMNO Datuk Seri Dr Ahmad Zahid Hamidi, Presiden Parti Pribumi Bersatu Malaysia Tan Sri Muhyiddin Yassin, Presiden PAS Datuk Seri Abdul Hadi Awang, Presiden Parti Bersatu Sabah (PBS) Datuk Seri Dr Maximus Ongkili dan Pengerusi Gabungan Parti Sarawak (GPS) Datuk Patinggi Abang Johari Tun Openg.

Selain itu yang hadir ialah Presiden MCA Datuk Seri Wee Ka Siong, Timbalan Presiden MIC Datuk Seri M.Saravanan, Timbalan Presiden Parti Bersatu Rakyat Sabah (PBRS) Datuk Arthur Joseph Kurup, Ahli Parlimen Pekan Datuk Seri Najib Tun Razak, Yang Dipertua Dewan Negara Tan Sri Dr Rais Yatim, dan Yang Dipertua Dewan Rakyat Datuk Azhar Azizan Harun.

Turut hadir empat anak dan menantu Ismail Sabri iaitu Datin Nina Sabrina dan suaminya Datuk Jovian Mandagie, Gadaffi, Nashriq dan isterinya Aiman Shaheerah Faeiz, serta Iqbal.

Upacara itu diikuti dengan bacaan doa yang dipimpin oleh Mufti Wilayah Persekutuan Datuk Dr Luqman Abdullah.


Turkiye jamin tak terima pelarian dari negara ketiga

ANKARA, 27 Muharam 1445H, Isnin – Turkiye memberi jaminan tidak akan menerima pelarian dari negara ketiga ke wilayahnya, selepas menandatangani perjanjian baharu dengan United Kingdom (UK) dalam menangani penyeludupan manusia.

Minggu lalu, kerajaan UK mengumumkan pasukan polis daripada kedua-dua negara bersetuju menjalankan operasi membongkar dan memerangi rangkaian penyeludupan manusia.

Sebahagian daripada strategi itu termasuk penubuhan ‘Pusat Penyelidikan’ untuk membantu menyelaraskan operasi perisikan tersebut.

Langkah itu merupakan usaha terbaharu pihak berkuasa UK dalam usaha menangani peningkatan pendatang asing dan pencari suaka yang menyeberanagi Selat Inggeris dengan menggunakan bot-bot kecil.

Ia juga menyasarkan untuk mengekang isu itu bersama Turkiye berikutan kedudukan negara berkenaan yang strategik untuk memasuki laluan ke Eropah.

Bagaimanapun, perjanjian itu mencetuskan kebimbangan susulan Ankara menerima kemasukan semula pelarian negara ketiga kembali ke Turkiye. – Agensi


COVID-19: Jumlah kumulatif kes sembuh di Malaysia lebih 50,000

PUTRAJAYA, 11 Rabiulakhir 1442H, Jumaat – Malaysia mencatatkan jumlah kumulatif kes sembuh daripada jangkitan COVID-19 hari ini melebihi 50,000 dengan 1,148 kes sembuh direkodkan hari ini.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata angka itu menjadikan jumlah kumulatif kes sembuh COVID-19 sepenuhnya sebanyak 50,204 atau 81.2 peratus daripada jumlah keseluruhan kes.

Semalam, Malaysia mencatatkan rekod tertinggi kes baharu sembuh daripada jangkitan COVID-19 sebanyak 2,555 kes.

Dr Noor Hisham berkata kes baharu harian COVID-19 yang dicatatkan pada hari ini adalah sebanyak 1,109 kes, menjadikan jumlah keseluruhan kes positif COVID-19 di Malaysia sebanyak 61,861 kes.

“Jumlah kes aktif dengan kebolehjangkitan COVID-19 pula adalah 11,307 kes. Daripada jumlah kes baharu berkenaan, terdapat 10 kes import yang mendapat jangkitan dari luar negara dan 1,099 kes adalah merupakan penularan COVID-19 dalam negara,” katanya.

Dr Noor Hisham berkata Sabah mencatatkan kes harian tertinggi iaitu sebanyak 441 kes (39.8 peratus), diikuti Selangor dengan 175 kes atau 15.8 peratus dan Negeri Sembilan yang merekodkan 167 kes atau 15.1 peratus.

Sehingga kini, katanya terdapat 113 kes positif COVID-19 yang sedang dirawat di Unit Rawatan Rapi (ICU) dan 41 kes memerlukan bantuan pernafasan.

Dr Noor Hisham berkata terdapat dua pertambahan kes kematian COVID-19 pada hari ini, menjadikan jumlah kumulatif kes kematian COVID-19 di Malaysia adalah sebanyak 350 kes (0.57 peratus) daripada jumlah keseluruhan kes.

Kes kematian ke-349 melibatkan lelaki bukan warga tempatan berusia 47 tahun yang meninggal dunia di Hospital Semporna dan mempunyai latar belakang penyakit jantung manakala kes kematian ke-350 juga melibatkan lelaki bukan warga tempatan berumur 64 tahun yang disahkan meninggal dunia di Hospital Labuan serta mempunyai rekod serangan strok. – Bernama


Ahmad Samsuri rayu rakyat Terengganu pulang mengundi

BANGI, 23 Muharam 1445H, Khamis – Setiap undi yang diberikan rakyat ketika pilihan raya amat penting dalam pemilihan pemimpin sekali gus menentukan arah sesebuah negeri.

Justeru, Pengerusi Perikatan Nasional (PN) Terengganu, Datuk Seri Dr Ahmad Samsuri Mokhtar merayu semua pengundi melaksanakan tanggungjawab dengan keluar mengundi, Sabtu ini.

“Satu undi dilihat kecil tetapi satu undi mampu menentukan masa depan negeri kita dan mari kita sama-sama membangunkan negeri Terengganu.

“Saya rayu walaupun di mana anda semua berada, pulanglah mengundi untuk memilih pemimpin yang bakal menerajui kerajaan negeri pada 12 Ogos ini,” katanya.

Beliau yang juga Naib Presiden PAS itu mengajak semua pihak membuka lipatan baharu untuk membangunkan Terengganu.

Katanya, sikap dengki, dendam dan ugutan perlu dilupakan kerana ia hanya membawa mala petaka.

Pada masa sama, beliau turut menaruh harapan supaya peratusan keluar mengundi pada Sabtu ini tinggi.

Malah, boleh mengulangi sejarah pengundian awal baru-baru ini yang mencatatkan peratusan 95.9 peratus.


Kerajaan teliti wujud Nadma di peringkat negeri, daerah

KUALA LUMPUR, 17 Jamadilakhir 1443H, Khamis – Keperluan mewujudkan Agensi Pengurusan Bencana Negara (Nadma) di peringkat negeri dan daerah sedang diteliti oleh pihak kerajaan.

Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad berkata, perkara itu selaras dengan keputusan mesyuarat jemaah menteri pada 22 Disember lalu agar struktur Nadma diteliti semula.

Katanya, ia untuk menjamin aspek kecekapan pengurusan serta memperkukuhkan peranannya sebagai peneraju pengurusan bencana negara.

“Perkara ini sedang dalam tindakan Nadma bersama Jabatan Perdana Menteri (JPM) dan Jabatan Perkhidmatan Awam (JPA).

“Antara perkara yang diteliti adalah mewujudkan Nadma di peringkat negeri dan daerah, justeru diharapkan menjelang akhir sidang khas ini, kita dapat beri satu penyelesaian,” katanya.

Beliau berkata demikian pada Mesyuarat Khas Parlimen ke-14 Penggal Keempat di Dewan Rakyat, hari ini.

Terdahulu, Perdana Menteri, Datuk Seri Ismail Sabri Yaakob mengakui masih terdapat kelemahan daripada segi pemahaman dalam kalangan agensi-agensi berkaitan di peringkat Pusat, negeri dan daerah.

Katanya, aspek kelemahan perintah dan kawalan juga merupakan cabaran yang perlu diberi perhatian segera berikutan ketiadaan Nadma di negeri serta daerah.

“Ketiadaan Nadma di negeri dan daerah menyukarkan koordinasi secara terus dengan agensi-agensi di lapangan,” katanya.

Beliau berkata, struktur organisasi sedia ada membataskan keupayaan Nadma untuk menyelaras tindakan pengurusan bencana yang melibatkan penduduk setempat, pertubuhan bukn kerajaan (NGO) dan kerajaan tempatan.

Kekangan itu, katanya, menyebabkan Nadma tidak dapat menguruskan bencana secara terus di peringkat negeri dan daerah.

“Selain itu, penyaluran maklumat dengan lebih pantas dan tepat kepada agensi-agensi tindak balas dan mangsa banjir perlu diperbaiki memandangkan masih menggunakan kaedah pengumpulan maklumat konvensional,” katanya.


Lelaki hina Nabi, cabar NGO bunuh dirinya ditahan polis

PUCHONG, 17 Zulhijjah 1443H, Ahad – Seorang lelaki yang dikenali sebagai Muzil Juling ditahan polis ekoran tindakan biadabnya menghina agama Islam.

Dalam satu video tular berdurasi 36 saat, dia melabelkan Allah, Nabi Muhammad ﷺ dan agama Islam dengan perkataan kesat.

Dia dipercayai berbuat demikian kerana tidak berpuas hati dengan sebuah organisasi bukan kerajaan (NGO), Persatuan Semboyan Malaysia dan NGO Islam lain yang bertindak menyelar pasangan menghina agama Islam di Crackhouse Comedy Club Kuala Lumpur, baru-baru ini.

Malah, dia turut mencabar (NGO) untuk terus membunuhnya atas kelantangannya bersuara.

Lelaki tersebut dipercayai ditahan di sekitar kawasan Puchong, Selangor dan berita penahanan suspek kini tular di media sosial.

Sementara itu, difahamkan individu itu turut dibelasah sekumpulan individu yang berang dengan perbuatan tidak bertanggungjawabnya itu.

Menerusi video yang dimuat naik oleh PU Syed di Facebook, lelaki terbabit mengalami pendarahan di bahagian muka dan kedengaran beberapa suara individu memberi amaran agar dia tidak mengulangi perbuatannya itu lagi.

“Sekarang kau pergi balai dan cakap dengan polis apa yang kau dah buat. Agama jangan buat main, kau orang apa? Kau agama apa? Siapa yang ada kat rumah kau?,” demikian pertanyaan dari kumpulan berkenaan namun tidak dijawab individu tersebut.


Caruman baharu KWSP dikreditkan ke Akaun 1 bagi tingkatkan simpanan

KUALA LUMPUR, 19 Rabiulakhir 1443H, Rabu – Caruman baharu diterima oleh ahli-ahli Kumpulan Wang Simpanan Pekerja (KWSP) yang membuat pengeluaran dana akan dikreditkan dahulu ke Akaun 1 sepenuhnya hingga keseluruhan jumlah pengeluaran diambil dapat diganti semula, kata Timbalan Menteri Kewangan Mohd Shahar Abdullah.

Setelah itu, beliau berkata, pecahan caruman akan kembali kepada 70 peratus ke Akaun 1 dan 30 peratus ke Akaun 2.

“Ini adalah usaha kerajaan untuk menambah baik simpanan ahli yang telah membuat pengeluaran melalui skim i-Sinar dan i-Citra untuk meringankan beban ditanggung berikutan impak pandemik COVID-19,” katanya pada sesi soal jawab di Dewan Rakyat, hari ini.

Beliau berkata, berdasarkan statistik semasa dan mengambil kira pengeluaran skim i-Sinar dan i-Citra, hanya 27 peratus daripada ahli aktif berumur 18 hingga 55 tahun dijangka mempunyai simpanan dalam Akaun 1 melebihi kuantum simpanan asas yang ditetapkan mengikut umur.

Beliau menjawab pertanyaan soalan tambahan oleh Datuk Che Abdullah Mat Nawi (PAS-Tumpat) mengenai usaha kerajaan dalam memastikan simpanan KWSP dalam Akaun 1 mencukupi untuk menampung keperluan asas selepas persaraan.

Sebelum itu, Shahar memberitahu Dewan Rakyat bahawa kerajaan juga terus meneliti kaedah-kaedah lain untuk memastikan Jaringan Keselamatan Sosial persaraan rakyat dapat kembali ke tahap sepatutnya. – Bernama


Bekas setiausaha sulit kanan menteri, tunang direman 5 hari

PUTRAJAYA, 25 Zulhijjah 1441H, Sabtu – Seorang bekas setiausaha sulit kanan kepada bekas menteri dan tunangnya direman lima hari, bagi membantu siasatan berhubung kes rasuah RM3.7 juta berkaitan perkhidmatan pengiklanan di bawah Kementerian Pelancongan, Seni dan Budaya.

Perintah reman yang bermula hari ini hingga 19 Ogos itu dikeluarkan oleh Majistret Shah Wira Abdul Halim di Mahkamah Majistret Putrajaya, di sini hari ini, bagi membantu siasatan menurut Seksyen 17 Akta Suruhanjaya Pencegahan Rasuah Malaysia (SPRM).

Menurut sumber SPRM,  lelaki berumur 29 tahun itu dan tunangnya yang berusia 28 tahun ditahan di ibu pejabat SPRM di sini kira-kira 5.44 petang semalam selepas mereka hadir menyerah diri.

Media memetik SPRM sebagai berkata, lelaki berkenaan dikenali sebagai Mohd Saifullah Mohd Minggu@Mohd Hisham, 29, dan beralamat terakhir di Km2, Jalan Bubul, Peti Surat 351, 91308, Semporna, Sabah.

Sebelum itu, SPRM dilaporkan telah mendakwa seorang pemilik syarikat yang mempunyai kaitan dengan tender pengiklanan tersebut pada 27 Julai lalu mengikut Seksyen 471 Kanun Keseksaan atas kesalahan mengemukakan dokumen dan invois palsu.

Pemilik syarikat berkenaan didakwa menggunakan dokumen palsu berhubung  Tender RFP- Global Advertising Agencies and Promotion for Tourism bernilai RM89 juta bagi tempoh dua tahun. -Bernama


Buat kajian kenapa pelajar Cina SK lebih mesra berbanding pelajar vernakular

SAUDARA Arnold Susahnakeja meminta saya menjawab beberapa persoalan yang dibangkitkan dalam FB mengenai sekolah vernakular dan keputusan Mahkamah Tinggi semalam.

Kenapa kerajaan tidak seharus mendanai sekolah vernakular.

Lihat di kampus-kampus, pelajar berkumpul mengikut bangsa masing-masing sama ada dalam atau di luar kelas. Keadaan sudah tentu sangat serius di universiti swasta seperti KUTAR, UTAR, Universiti Wawasan, Universiti AIMST dan lain-lain. Kenapa mereka tidak selesa?

Sebab itu, dalam kelas ketika mengajar, saya wajibkan bila buat assignment, mesti bercampur, tidak boleh satu kaum sahaja. Tujuannya, supaya mereka bercampur dan dapat berinteraksi.

Keputusan mahkamah semalam menjadi-jadi teringat kata-kata Pakar Perlembagaan, Prof Dr Shad Faruqi berkata, hak orang Cina adalah hak untuk belajar bahasa Cina, itu memang dijamin dalam Perlembagaan, tetapi bukan belajar dalam bahasa Cina. Dalam maksud, Perlembagaan memberi hak belajar ibunda tetapi bukan belajar dalam bahasa ibunda.

Hairannya, sekian lama pakar bercakap, tidak ada siapa yang mahu dengar. Tidak ada tindakan atau penambahbaikan dibuat oleh kerajaan. Kita terus berpolitik. Orang politik merasakan dia semua pakar dalam segala hal. Tak mahu rujuk pakar. Pakar dirujuk ketika susah dan tersepit.

Pakar Sejarah Negara, mendiang Prof Khoo Kay Kim pernah berkata, British hanya benarkan sekolah Cina beroperasi ketika zaman penjajah, jika mereka berhasrat untuk kembali ke negara asal iaitu negara China. Tidak mahu menetap di Tanah Melayu.

Namun, jika orang Cina mengambil keputusan untuk menetap di Tanah Melayu, maka sekolah Cina mesti dirobohkan. Orang Cina mesti belajar dalam aliran kebangsaan. Jelas kata-kata pakar sejarah.

Ternyata penjajah British sangat memahami dalam kehidupan bernegara. Memberikan hak kepada yang berhak. Malangnya, perkara ini tidak difahami sebegitu oleh ultra kiasu.

Mereka merasakan semua hak mereka. Sampai ke tahap hak yang diminta melampau-lampau. Menjadikan sekolah Cina beroperasi secina-cinanya. Lebih Cina daripada Cina di negara China.

Di negara Komunis China, semua silibus dan kurikulum ditentukan oleh kerajaan. Tidak ada pilihan. Tetapi dalam konteks Malaysia, sekolah Cina yang dibantu sepenuhnya oleh kerajaan, silibus dan kurikulum, ditentukan oleh bangsa mereka sendiri. Lebih malang, mereka tidak patuh kepada arahan kerajaan, walaupun didanai sepenuhnya oleh kerajaan.

Sudahlah tidak patuh. Malah desak dan paksa kerajaan untuk iktiraf Sijil Pendidikan Menengah Cina iaitu UEC. Keempat rukun tadi bergabung, bersatu teguh, sehingga kerajaan terpaksa tunduk.

Namun, bila hilang kuasa, baru nak cari sokongan Melayu, baru nak merayu kepada Melayu dan Bumiputera. Bila senang, Melayu, Cina, India. Rupanya kena susah dahulu, baru dia sedar dan insaf. Adakah cara ini betul? Sama-sama kita fikirkan.

Saya mohon kajian dibuat secara serius.

Pertama, implikasi sekolah vernakular terhadap pembinaan negara bangsa iaitu perpaduan. Beza antara produk Cina Sekolah Kebangsaan dengan SJKC. Dua perwatakan yang berbeza. Mereka yang datang daripada aliran SK lebih mudah bergaul dan lebih mudah mesra dengan orang lain. Berbanding mereka yang datang daripada SJKC.

Cuba lihat di kampus-kampus terutama Universiti Awam. Pelajar Cina jalan berkelompok dalam kalangan mereka, begitu juga dengan India. Sama jua apabila berada dalam kelas. Satu barisan dalam kalangan bangsa yang sama.

Berbeza dengan pelajar Bumiputera Sabah dan Sarawak, mereka bercampur dan mudah mesra bergaul. Saya bersedia untuk melakukan kajian tersebut jika ada geran yang diberikan. Kita lihat hasil kajian secara saintifik.

Kedua, kebolehan pelajar sekolah vernakular berkomunikasi dalam Bahasa Melayu. Lihat sahaja cara Ahli Parlimen atau DUN ultra kiasu bercakap dan berbahas. Saya juga tawarkan diri buat kajian.

Ketiga, peratusan lulus pelajar vernakular dalam Bahasa Melayu meskipun silibusnya jauh lebih mudah berbanding dengan silibus Bahasa Melayu di sekolah kebangsaan.

Keempat, implikasi kelas peralihan atau remove class atau mereka yang gagal dalam subjek Bahasa Melayu yang sangat mudah silibusnya, ke atas pembinaan negara bangsa.

Kelima, sosialisasi kaum produk vernakular dalam kehidupan seharian seperti pergaulan, percakapan, sosialisasi media yang dibaca dan ditonton, penyertaan dalam NGO dan parti politik. Semuanya berasaskan kaum. Saya bersedia membuat kajian secara saintifik.

Akhirnya, saya minta saudara semua baca artikel di bawah ini oleh mendiang Prof Khoo Kay Kim.

The preservation and the practice of ancestral culture is not wrong but when one lives in a complex society, social relations cannot be taken for granted. Certainly, accommodation is more likely to lead to greater happiness than stubborn confrontation.

To build a nation, first build a school

Believe it or not, I tend to agree with those voices for an integrated national school. To me, a single system school is crucial to develop Bangsa Malaysia – a united Malaysians with the same learning path (not necessarily means the same learning tools!).

While celebrating our diversity, we should all work towards the convergence of our vernacular education systems, which I believe would enable us to optimise the use of scarce resources (both financial and non-financial) to improve the standard of living of all Malaysians. And this would also enable us to nurture the spirit of kekitaan among the young generation.

When I first read the appended article which was first published on The Sun, I know I should share this with my fellow friends.

Lets us put aside our emotions, and read the article with an open mind.

And I personally think the Government should stop providing financial support to vernacular schools and at the same time, enhance the attractiveness and effectiveness of national schools.
(Graha ResidenKu, 20 Dis 2008)
*******************************************
Prof Khoo Kay Kim
Via email

MANY years ago, Tagore said: “To build a nation, first build a school.” He was talking about the need to integrate and socialise the young people who form the citizens of a country. In Malaysia, concern was raised even before World War II, not long after the British had experimented with preserving separatism and found the situation difficult to control. Sir Shenton Thomas (governor and high commissioner), in about 1940, actually thought seriously of adopting a policy to Anglicise the Chinese. But war broke out before he could act.

It is not at all well known that, in the early years of British administration, there was no consciousness of the need to build walls between the ethnic groups. For instance, those appointed to official bodies (such as sanitary boards or state councils) represented industries or commerce. It was only after World War I that the decision was made to appoint ethnic representatives.

The British treated non-Malays as aliens and therefore provided facilities for them to continue to live as citizens of their countries of origin. Hence also, hardened non-Malay criminals were banished, meaning they were sent back to their original countries and could not return.

Malays (as distinct from those of more recent Netherlands East Indies origin) were deemed to be subjects of the Rulers. Those committing serious crimes were exiled, meaning they could return because this was their land of origin. It was to protect their interests, after the first rubber boom of 1910, that the Malay Land Reservation Act was passed in 1913 which also defined, for the first time, who a Malay was. This same definition is preserved in the Federal Constitution.

When plans were laid for the establishment of a nation-state in the course of World War II, the British began to plan seriously the best way to integrate the ethnic groups. The Communities Liaison Committee was formed at the beginning of 1949, chaired by E.E.C.Thuraisingham.

The Barnes Committee, a year later, recommended the integration of the education system. All government schools, as distinct from private schools, would use Malay and English as the main media of instruction but pupils could learn their own ethnic languages. Later, the Razak Report of 1956 stated categorically that “the main objective of Malaya’s educational policy is national unity.” Its recommendations were substantially similar to that of the Barnes Report.

But throughout the late “forties” and “fifties”, various efforts made to integrate the people proved futile. They preferred to remain separate. Hence, ethnic political parties were formed. Socialism and communism tried to use ideology to break down communalism; both failed. I remember a question set for my final year examination (in 1959) by Prof. K.G.Tregonning (an Australian): “Communalism not communism is the real threat in Malaya.” Most of the students who answered that question agreed with the statement.

Singapore is very well aware of that and has adopted, from the beginning, an integrative approach towards education. But its requirement that a pupil must study his/her own ethnic language is too hard. If an Indian pupil wants to study Mandarin instead of Tamil, he/she is not allowed to do so.

Our political leaders also could not solve the problem on the eve of independence. They left many issues unresolved hoping that, after independence, reason and not emotion would prevail. But even now there is no sign of it. When I told the reporter of the Chinese paper that the time had come to adopt a “one-system national school” approach, I specifically mentioned Singapore as an example. But she could not understand what I was saying and reported that I had said non-Malays must forget their mother tongues.

“Mother tongue” is another misunderstood term. It should be the language used by members of a particular family, not the language used by a nation. Therefore, Tamil is not the “mother tongue” of every Indian. The Bengalis, Punjabis, Malayalis and Telegus have their own “mother tongues”. In Sarawak and Sabah, the indigenous people have numerous “mother tongues”.

Like it or not, young Malaysians must make it a point to acquire three languages at least: the national language, an international language (English is the most useful) and each person’s own ethnic language. The schools can provide for the learning of a few of the major ethnic languages: Mandarin, Tamil and Arabic; but it would not be practicable to try to provide more.

When discussing national problems, why must leaders of the nation allow themselves to be overcome by strong ethnic feelings? Their main responsibility is to integrate the nation not separate it. And, by the way, the nation rejected assimilation a long time ago but acknowledged that integration is the right approach. There are still educated Malaysians who do not know this.

I have lived through two serious ethnic riots – one in 1945 and one in 1969. When I plead for a rational approach why should I be accused of not knowing my own people? My research into the history of the Chinese in Malaysia takes into account minute details. But the simple question is, if I choose to be an ethnic champion would I be able to contribute to national unity? Am I to understand that confrontation is the wiser approach? Have we not seen the calamities that have taken place in some countries even in recent times because of ethnic confrontation?

The preservation and practice of ancestral culture is not wrong but when one lives in a complex society, social relations cannot be taken for granted. Certainly, accommodation is more likely to lead to greater happiness than stubborn confrontation.
(Khoo Kay Kim, 2008)

Prof Dr Ridhuan Tee Abdullah


Semua penempatan Israel di Palestin haram

BAITULMAQDIS, 10 Zulkaedah 1444H, Selasa – Presiden Palestin, Mahmoud Abbas pada Isnin menegaskan semua penempatan pendudukan Israel di wilayah Palestin, termasuk Homesh adalah haram.

Jurucakap rasmi Abbas, Nabil Abu Rudeineh dalam satu kenyataan berkata, pencerobohan berterusan pendudukan Israel tidak akan mampu mencapai keselamatan atau keamanan ke atas mana-mana pihak.

Beliau mengecam dan menolak keputusan untuk membenarkan peneroka haram pulang ke pos penempatan Homesh – yang dipindahkan pada 2005.

“Semua resolusi PBB, terutamanya 2334, menyatakan dengan jelas bahawa semua penempatan di wilayah Palestin, termasuk Baitulmaqdis Timur melanggar undang-undang antarabangsa dan mesti dihapuskan.

“Israel bertindak bertentangan dengan kehendak masyarakat antarabangsa, terutamanya kenyataan pentadbiran Amerika Syarikat (AS) baru-baru ini, mengenai kepulangan peneroka yang tidak boleh diterima ke Homesh,” katanya.

Nabil berkata, tindakan berbentuk kecaman tidak lagi mencukupi untuk menghadapi tindakan kerajaan ekstremis sayap kanan Israel.

Sebelum ini, pentadbiran Joe Biden mengecam Israel berhubung perintah yang membenarkan peneroka Yahudi untuk berada secara tetap di sebuah pos di Tebing Barat walaupun Washington sudah memberi amaran perkara itu harus dielakkan.

Khamis lalu, Ketua Komando Pusat Tentera Israel menandatangani perintah yang membenarkan warga Israel memasuki kawasan pos Homesh, sekali gus membuka jalan untuk penempatan rasmi dibina di sana. – Agensi


Kementerian perlu buktikan pencapaian awal dalam 100 hari: PM

BANGI, 18 Muharram 1443H, Jumaat – Setiap kementerian diminta membuktikan pencapaian awal masing-masing dalam tempoh 100 hari pertama, kata Perdana Menteri, Datuk Seri Ismail Sabri Yaakob.

Beliau berkata, usaha itu dibuat untuk memastikan Kabinet baharu menekankan budaya kerja berprestasi tinggi.

“Justeru, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan.

“Untuk itu, setiap kementerian perlu membuktikan pencapaian awal dalam tempoh 100 hari pertama,” katanya dalam sidang media pengumuman Kabinet, hari ini.

Beliau berkata, barisan Kabinet yang dibentuk hari ini merupakan pasukan pengurusan yang akan bekerja bersama rakyat.

“Kabinet ini perlu bertindak pantas dan bersepadu dalam usaha membebaskan Malaysia daripada ancaman pandemik COVID-19, kegawatan ekonomi serta kekusutan politik,” katanya.

Selain itu, Ismail Sabri berkata, beliau akan memastikan barisan Kabinet komited menjayakan agenda negara, melalui jalinan kerjasama rentas parti bagi memacu pemulihan ekonomi demi kesejahteraan rakyat.

“Barisan Kabinet ini dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur,” katanya.

Dalam pada itu, Ismail Sabri berkata, bagi mendepani cabaran semasa, Kabinet ini perlu berorientasikan hasil yang berlandaskan kepada tiga prinsip.

Antaranya peka dengan keperluan semasa, bertanggungjawab dan amanah serta mengembalikan semula keyakinan rakyat.

“Sesungguhnya, barisan Kabinet ini juga mengambil pendekatan baharu yang bersifat lebih terbuka, dengan menyantuni aspirasi ‘Keluarga Malaysia’ melalui penyampaian perkhidmatan dan maklumat yang lebih efisien,” katanya.


Pakej taubat: penipuan ke atas individu jahil agama

BANGI, 23 Ramadan 1443H, Isnin – Mufti Kelantan menyifatkan pakej taubat dengan bayaran RM20 adalah penipuan yang cuba mengambil kesempatan di atas kejahilan individu dalam agama.

Datuk Mohamad Shukri Mohamad berkata, jika seseorang itu memiliki pengetahuan agama adalah mustahil untuk ditipu dengan mudah dengan tawaran songsang di laman sosial.

“Perbuatan bertaubat kepada Allah boleh dibuat secara terus tanpa bayaran, kecuali kemaafan kepada individu yang perlu dibuat kepada individu terbabit.

“Taubat dalam Islam tidak seperti agama lain yang ada perantaraan kerana bagi mereka yang beragama Islam harus memohon secara terus kepada Allah kerana Allah Maha Mendengar.

“Dalam memohon taubat tidak ada upah atau bayaran dikenakan kerana kesalahan seseorang itu hanya dia sahaja yang mengetahuinya dan individu yang mengambil kesempatan dengan mengenakan upah dianggap jahil,” katanya.

Bagaimanapun beliau menjelaskan, sehingga kini pihaknya belum menerima sebarang maklumat mengenai individu yang terbabit dalam menawarkan pakej taubat dengan bayaran RM20.

Baru-baru ini, tular iklan di laman media sosial mengenai pakej sesiapa yang ingin bertaubat dikenakan bayaran RM20.

Jabatan Agama Islam negeri diminta menyiasat kemunculan laman sosial yang menawarkan pakej taubat dengan bayaran RM20.

Menteri di Jabatan Perdana Menteri (Hal Ehwal Agama), Datuk Idris Ahmad dipetik berkata, siasatan itu perlu bagi mengesan mereka yang terbabit untuk diambil tindakan.


2,234 PTI, tekong, penyeludup ditahan sehingga semalam

KUALA LUMPUR, 23 Zulkaedah 1441H, Rabu  – Seramai 1,598 pendatang tanpa izin (PTI), 526 tekong serta 110 penyeludup ditahan menerusi Operasi Benteng sejak 1 Mei lepas hingga semalam, kata Menteri Kanan (Kluster Keselamatan) Datuk Seri Ismail Sabri Yaakob.

Selain itu, katanya, pihak berkuasa juga menahan 54 bot dan 156 kenderaan yang terbabit dalam percubaan menceroboh sempadan negara.

“Semalam, Polis Diraja Malaysia (PDRM) membuat 68 sekatan jalan raya Operasi Benteng di seluruh negara dan memeriksa 37,001 kenderaan bagi mengekang kemasukan pendatang tanpa izin terutamanya di lorong tikus dan berjaya menahan lima warganegara asing atas kesalahan imigresen,” katanya dalam kenyataan berhubung perkembangan Perintah Kawalan Pergerakan Pemulihan (PKPP) hari ini.

Beliau berkata, Operasi Benteng membabitkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (Aksem) mengawal ketat sempadan negara secara bersepadu daripada dibolosi PTI bagi mengekang jenayah rentas sempadan selain menyekat penularan wabak COVID-19.

Dalam pada itu, Ismail Sabri berkata, 52 individu ditahan semalam atas kesalahan ingkar arahan PKPP, dan daripada jumlah itu, 11 individu direman, seorang dijamin manakala 40 lagi dikompaun.

Antara kesalahan ingkar PKP ialah aktiviti kehadiran orang ramai yang menyukarkan jarakan sosial melibatkan 16 individu dan aktiviti melanggar prosedur operasi standard (SOP) membabitkan 36 individu, katanya.

Beliau berkata, Task Force Operasi Pematuhan diketuai PDRM telah membuat 64,414 pemeriksaan bagi memantau dan menguat kuasa pematuhan SOP PKPP membabitkan 2,877 pasukan pematuhan yang terdiri daripada 13,262 anggota.

Katanya, pemantauan dibuat di 4,005 pasar raya, restoran (5,736),  penjaja (1,512), kilang (1,117), bank (3,862) dan 750 pejabat kerajaan, selain 1,104 terminal pengangkutan darat, 235 terminal pengangkutan air serta 128 terminal pengangkutan udara.

Sementara itu, Ismail Sabri berkata, 477 rakyat Malaysia yang pulang ke tanah air melalui Lapangan Terbang Antarabangsa Kuala Lumpur (KLIA) dan klia2 dari China, Indonesia, Qatar, India, Thailand dan Jepun semalam, diperintah menjalani kuarantin wajib di kediaman masing-masing.

Beliau berkata, PDRM juga membuat 1,455 pemantauan pematuhan SOP kuarantin di kediaman dan mendapati kesemua mereka mematuhi SOP ditetapkan.

“Dari 10 Jun hingga 14 Julai 2020, Kementerian Kesihatan membuat saringan ke atas 18,154 individu di pintu masuk KLIA.

“Daripada jumlah ini, 18,081 individu didapati negatif COVID-19 dan sedang menjalankan proses kuarantin wajib di kediaman masing-masing manakala 73 individu lagi didapati positif dan dihantar ke hospital untuk rawatan,” katanya.

Mengenai tapak pembinaan, Ismail Sabri berkata, Lembaga Pembangunan Industri Pembinaan Malaysia (CIDB) yang membuat pemeriksaan di 43 tapak di seluruh negara melibatkan 103 penguat kuasa, mendapati 34 tapak pembinaan mematuhi SOP ditetapkan, manakala empat tidak patuh SOP dan diberi nasihat, manakala lima lagi tapak pembinaan tidak beroperasi.

Beliau berkata, Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) juga membuat pemantauan harian ke atas 12 jenis bekalan barangan di 834 premis perniagaan membabitkan peruncit (624), pemborong (180) dan pengilang (30), semalam.

Menurutnya, 1,362 pemeriksaan khas Pematuhan SOP PKPP juga dijalankan dan mendapati 1,358 premis mematuhi SOP yang ditetapkan manakala empat premis diberi amaran kerana tidak patuh SOP.

“Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh,” katanya. -Bernama


10 penduduk Palestin ditahan Israel serbu kem pelarian Jalazone

RAMALLAH, 20 Rejab 1443H, Selasa – Pasukan penjajah Israel menyerbu kem pelarian Jalazone, utara Ramallah awal hari ini, sehingga mencetuskan konfrontasi dengan penduduk Palestin dan menahan 10 mereka.

Sumber keselamatan Palestin memberitahu, penduduk kem bertempur dengan tentera Israel sehingga menyebabkan seorang pemuda cedera di muka dan kini dirawat di hospital.

Menurut sumber, tentera pengganas meninggalkan kem selepas menahan 10 rakyat Palestin berumur antara 15 hingga 35 tahun.

Di Tebing Barat, tentera Israel menahan tujuh rakyat Palestin ketika serbuan di kem pelarian Arroub di daerah Hebron, selepas rumah mereka diserbu serta digeledah.

Di kampung Beit Fajjar, selatan Bethlehem, askar rejim menahan seorang remaja Palestin berusia 16 tahun di pusat pemeriksaan di pinggir kampung, selepas dia dihalang serta disoal siasat.

Sementara di utara Tebing Barat, dua pemuda Palestin turut ditahan di bandar Jaba dan Anza, selatan bandar Jenin.

Sumber tempatan berkata, askar Israel menyerbu rumah mereka dan menahan dua pemuda terbabit. – Agensi


Mana pergi 4 suspek kes bunuh Adib?

BANGI, 23 Ramadan 1442H, Rabu – Pertubuhan-Pertubuhan Pembela Islam (PEMBELA) menyeru umat Islam untuk terus menuntut kerajaan supaya menyegerakan perbicaraan kes pembunuhan pegawai bomba, Allahyarham Muhammad Adib Mohd Kassim.

Naib Pengerusi PEMBELA, Mohd Nor Izzat Mohd Johari mengakui bahawa pihaknya hairan apabila empat lelaki dipercayai terbabit dalam insiden kematian Muhammad Adib masih belum ditahan semula.

“Ke mana empat suspek ini? Kenapa masih belum ditahan semula selepas keputusan Mahkamah Koroner mengesahkan arwah Adib dibunuh semasa kejadian?

“Mohon Ketua Polis Negara segerakan siasatan dan mendakwa semua suspek bunuh arwah Adib ke mahkamah,” katanya dalam satu kenyataan, hari ini.

Terdahulu, empat  lelaki yang dipercayai terbabit dalam insiden kematian Muhammad Adib yang parah dipukul dalam rusuhan di Kuil Sri Maha Mariamman, Subang Jaya dibebaskan daripada tahanan reman, tiga tahun lalu.

Majistret Nurshahirah Abd Salim membenarkan dua suspek dibebaskan dengan bon mahkamah sebanyak RM2,000 manakala dua lagi dibebaskan dengan jaminan polis.

Kesemua mereka yang berusia antara 21 hingga 24 tahun sebelum ini direman empat hari bagi membantu siasatan mengikut Seksyen 307 Kanun Keseksaan kerana cubaan membunuh.

Allahyarham Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).

Pada 27 September 2019, Mahkamah Koroner Shah Alam memutuskan kematian Allahyarham Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui.

Bagaimanapun sehingga ke hari ini, pembunuh Allahyarham masih belum ditemui sekali gus menunjukkan kes kematian anggota bomba itu seolah-olah gagal menemui titik noktah.


Kes rasuah Guan Eng: Saya tak diajar tukar cerita, kata saksi

KUALA LUMPUR, 2 Muharam 1445H, Khamis – Seorang bekas naib presiden kanan sebuah syarikat hari ini memberitahu Mahkamah Sesyen di sini, bahawa beliau tidak ‘diajar’ untuk menukar cerita berhubung pembayaran RM2 juta yang dikatakan telah diberi kepada Lim Guan Eng.

Azli Adam, 58, bekas Naib Presiden Kanan Kewangan dan Perkhidmatan Korporat Syarikat Consortium Zenith Beijing Urban Construction Group Sdn Bhd (CZBUCG) menegaskan, tiada pihak yang mengajarnya untuk menjawab berhubung kes rasuah bekas Ketua Menteri Pulau Pinang itu.

Beliau berkata demikian ketika disoal Timbalan Pendakwa Raya (TPR) Mohammed Mokhzani Faris Mokhtar, pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang, bernilai RM6.3 bilion.

Azli juga telah menjawab tidak, kepada soalan Mohammed Mokhzani sama ada antara 2018 dan 2020, ada mana-mana pegawai SPRM minta beliau untuk menukar ceritanya.

Ketika disoal balas peguam Gobind Singh Deo yang mewakili Lim, saksi pendakwaan ke-28 itu berkata ketika beliau dipanggil SPRM di ibu pejabat suruhanjaya itu di Putrajaya untuk siasatan, Zarul Ahmad yang ditahan reman, memberitahunya bahawa wang RM2 juta itu dibayar kepada Lim.

“Ketika perkara itu diberitahu, saya bersama Zarul Ahmad di dalam bilik siasatan SPRM yang terletak di tingkat bawah tanah,” katanya.

Ketika disarankan Gobind bahawa Zarul Ahmad telah menipunya dengan mengatakan RM2 juta diberikan kepada Lim, Azli berkata yang beliau tidak tahu.

Terdahulu, saksi itu memberitahu mahkamah bahawa, beliau tidak pernah melihat atau nampak RM2 juta itu diserahkan kepada ahli perniagaan G. Gnanaraja, dan perkara itu hanya boleh disahkan oleh Zarul Ahmad.

Pada 2019, Gnanaraja didakwa di Mahkamah Sesyen Shah Alam atas tiga pertuduhan rasuah RM19 juta, melibatkan penipuan menutup kes berkaitan projek terowong Pulau Pinang.

Azli yang sebelum ini memberi keterangan di Mahkamah Sesyen Shah Alam, ketika disoal seorang lagi TPR Datuk Wan Shaharuddin Wan Ladin hari ini berkata, beliau hanya mengetahui wang RM2 juta diberikan kepada Gnanaraja ketika kes itu dibicarakan, dan tidak nampak sendiri wang tersebut.

Ketika ditanya Wan Shahruddin, Azli berkata yang beliau juga tidak nampak Zarul Ahmad memberikan wang RM2 juta kepada Gnanaraja untuk kes tersebut.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Zarul Ahmad dilantik bagi melaksanakan Projek Pembinaan Jalan-Jalan Utama dan Terowong di Pulau Pinang bernilai RM6,341,383,702.

Lim didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama.

Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Beliau juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri itu yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok. – Bernama


Warga asing masih tidak dibenar solat jemaah di masjid, surau

KUALA LUMPUR, 11 Zulkaedah 1441H, Jumaat – Warga asing masih tidak dibenarkan untuk menunaikan solat secara berjemaah di masjid dan surau, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Katanya sebelum sebarang keputusan lanjut dibuat untuk membenarkan warga asing solat berjemaah di masjid dan surau, pihaknya perlu meneliti laporan daripada pihak berwajib seperti Jabatan Agama Islam Wilayah Persekutuan (JAWI) untuk mengetahui keadaan di masjid dan surau yang kini sudah mula dibuka.

“Kita mahu lihat laporan daripada JAWI (mengenai masjid di bawah JAWI) dan beberapa tempat lain. Sekiranya (keadaan) stabil dan tidak menjadi masalah maka pada masa itu kita akan dapat satu keputusan.

Kita rasa dalam masa sebulan dua lagi kita boleh selesaikan masalah ini, katanya kepada pemberita selepas menghadiri program Misi Musa’adah Pasca COVID-19 JAWI Food Bank anjuran JAWI di sini, hari ini.

Pada program itu, Zulkifli menyampaikan bantuan sumbangan berupa barangan keperluan asas kepada 50 penduduk Program Perumahan Rakyat (PPR) Perkasa di sini.

Zulkifli dalam satu kenyataan hari ini berkata pelaksanaan solat Jumaat dalam tempoh Perintah Kawalan Pergerakan Pemulihan (PKPP) kini diperluaskan dengan memberi kebenaran kepada surau-surau dan dewan-dewan yang sesuai untuk mendirikan solat Jumaat.

Menurutnya pelaksanaan solat Jumaat juga diperluaskan dengan memaksimumkan penggunaan kawasan atau ruang solat di masjid dan surau Jumaat sedia ada. – Bernama


Terengganu perluas Kempen Tiada Beg Plastik ke bazar Ramadan

KUALA TERENGGANU, 19 Syaaban 1443H, Selasa – Pelaksanaan Kempen Tiada Beg Plastik dan Pemberian Penyedut Minuman Atas Permintaan Peringkat Negeri Terengganu yang kini memasuki fasa kedua akan diperluaskan ke bazar Ramadan di seluruh negeri, tahun ini.

Menteri Besar, Datuk Seri Dr Ahmad Samsuri Mokhtar berkata, melalui kempen tersebut sebanyak 63 bazar Ramadan melibatkan 5,342 peniaga yang berdaftar di bawah Pihak Berkuasa Tempatan (PBT) Negeri disarankan beralih kepada plastik yang mudah terurai (biodegradasi) dan mesra alam.

“Pengunjung dan pembeli juga disaran agar membawa beg atau bekas makanan sendiri daripada rumah bagi meminimumkan penggunaan plastik sekali guna,” katanya ketika berucap pada Majlis Perasmian Kempen Tiada Beg Plastik Dan Pemberian Penyedut Minuman Atas Permintaan Peringkat Negeri Terengganu Tahun 2022 di Wisma Darul Iman, di sini hari ini.

Ahmad Samsuri berkata, fasa pertama kempen tersebut yang bermula 2018 hingga 2021 telah dilaksanakan pada setiap Jumaat dan Sabtu di premis kekal seperti pasar raya besar, pasar raya serbaneka dan restoran makanan segera.

Fasa kedua pula akan bermula tahun ini sehingga 2025 dan skop pelaksanaannya diperluaskan ke premis perniagaan lain termasuk kedai runcit, pasar basah, pasar malam dan pasar tani, katanya.

“Semua premis yang terlibat dalam pelaksanaan kempen ini perlu menyediakan alternatif lain seperti menggantikan penggunaan beg plastik dengan beg yang boleh diguna berulang kali seperti ‘woven bag’, dan hanya menyediakan penyedut minuman berdasarkan permintaan atau hanya memberikan penyedut minuman yang lebih mesra alam.

Untuk rekod, Mesyuarat Majlis Negara bagi Kerajaan Tempatan (MNKT) ke-76 pada 2020 telah bersetuju dengan cadangan Kementerian Alam Sekitar dan Air bagi pelaksanaan Kempen Tiada Beg Plastik dan Pemberian Penyedut Minuman Atas Permintaan, dan pelaksanaan kempen tersebut diserahkan kepada kerajaan negeri dengan menggunakan kaedah pelaksanaan mengikut kesesuaian negeri masing-masing.

Dalam pada itu Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak berkata, fasa kedua kempen tersebut hanya akan tertumpu pada kaedah menasihati dan menggalakkan peniaga tidak menggunakan plastik sekali guna.

“Tetapi apabila satu masa nanti sekiranya kita tengok kempen ini tidak ‘jalan’ kemungkinan kita akan adakan peraturan yang kita akan masukkan dalam (syarat) lesen premis perniagaan nanti yang mereka tidak boleh gunakan plastik sekali guna yang mana tindakan undang-undang seperti denda boleh dikenakan,” katanya.

Dr Alias juga berkata, peniaga bazar Ramadan tahun ini dibolehkan untuk mengenakan cas tambahan yang bersesuaian terhadap pembeli sekiranya mereka menggunakan plastik yang mudah terurai (biodegradasi) bagi menampung kos pembelian plastik mesra alam itu.-  Bernama


Tajuddin dikompaun RM1,500 tidak pakai pelitup muka

KUALA LUMPUR, 28 Syawal 1442H, Rabu – Bekas Pengerusi Prasarana Malaysia Berhad (Prasarana) Datuk Seri Tajuddin Abdul Rahman dikompaun sebanyak RM1,500 kerana gagal memakai pelitup muka ketika mengadakan sidang media berkaitan insiden kemalangan tren Transit Aliran Ringan (LRT) di ibu negara pada 25 Mei lepas.

Ketua Polis Daerah Dang Wangi ACP Mohamad Zainal Abdullah berkata kompaun dikenakan atas kesalahan itu di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 seperti disyaratkan dalam Perintah Kawalan Pergerakan (PKP) yang sedang berkuat kuasa.

“Tawaran kompaun sebanyak RM1,500 akan dikeluarkan dalam masa terdekat,” katanya dalam kenyataan hari ini.

Mohamad Zainal turut menasihatkan orang ramai supaya terus mematuhi prosedur operasi standard (SOP) yang ditetapkan oleh Majlis Keselamatan Negara (MKN) dalam memerangi wabak COVID-19.

Sebelum ini, polis telah membuka kertas siasatan berhubung tindakan Tajuddin, yang juga Ahli Parlimen Pasir Salak, tidak memakai pelitup muka ketika sidang media tersebut.

Antara yang turut dipanggil bagi memberi keterangan berhubung kes berkenaan di Ibu Pejabat Polis Dang Wangi ialah Ahli Parlimen Muar Syed Saddiq Syed Abdul Rahman berhubung ciapannya di Twitter berkaitan tindakan Tajuddin itu. – Bernama


Dr Noor Hisham dinobat Tokoh Maal Hijrah 2020

KUALA LUMPUR, 29 Zulhijjah 1441H, Rabu – Ketua Pengarah Kesihatan, Tan Sri Dr Noor Hisham Abdullah diumum sebagai Tokoh Maal Hijrah bagi peringkat Kebangsaan 2020/1442 Hijrah, pada sambutan di Masjid Negara, malam ini.

Syeikh Al-Azhar Al-Syarif, Syeikh Prof Dr Ahmad Tayyib pula, diumum Tokoh Maal Hijrah Antarabangsa.

Pengumuman itu dilakukan oleh Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri.

Zulkifli berkata, pemilihan kedua-dua tokoh itu dibuat atas sumbangan besar mereka dalam memartabatkan Islam, di peringat nasional dan global.

Malah kedua-dua tokoh terbabit mendapat pelbagai pengiktirafan di peringkat tempatan dan antarabangsa.

Penganugerahan itu menyaksikan kedua-dua tokoh terbabit masing-masing, menerima pingat dan sijil penghargaan.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, berkenan mengurniakan anugerah berkenaan pada majlis itu.

Raja Permaisuri Agong, Tunku Azizah Aminah Maimunah Iskandariah turut berkenan mencemar duli berangkat ke majlis itu yang juga dihadiri Perdana Menteri, Tan Sri Muhyiddin Yassin dan isteri, Puan Sri Noorainee Abdul Rahman. – Bernama


Najib terima RM2.08 bilion menerusi sembilan transaksi: Saksi

KUALA LUMPUR, 29 Safar 1444H, Isnin – Seorang pegawai bank hari ini memberitahu Mahkamah Tinggi di sini bahawa, wang berjumlah RM2.08 bilion dimasukkan ke dalam akaun peribadi AmIslamic Bank Datuk Seri Najib Tun Razak menerusi sembilan transaksi pada 2013.

Pengurus Cawangan Ambank (M) Berhad Jalan Raja Chulan R. Uma Devi, 43, berkata berdasarkan penyata akaun berakhir 694, kesemua transaksi itu berlaku pada Mac dan April 2013.

Beliau berkata demikian ketika membacakan pernyataan saksinya, semasa pemeriksaan utama oleh Timbalan Pendakwa Raya Najwa Bistamam, pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).

Saksi pendakwaan ke-37 itu berkata sejumlah RM465 juta di masukkan ke dalam akaun tertuduh (Najib) pada 22 Mac 2013 menerusi tiga transaksi.

“Pada 26 Mac 2013, sejumlah RM188,001,963.02 dimasukkan ke dalam dalam akaun Najib. Selain itu, pada 28 Mac tahun sama, sejumlah RM369,974,962.98 dimasukkan menerusi dua transaksi,” kata Uma Devi.

Beliau berkata sejumlah RM1,058,500,000 dimasukkan dalam akaun Najib pada 8, 9 dan 10 Apil 2013 menerusi tiga transaksi.

Saksi berkata, kesemua sembilan transaksi itu adalah berjumlah RM2,081,476,926.

Dalam penyataan pembukaan pada 2019, Timbalan Pendakwa Raya Kanan Datuk Seri Gopal Sri Ram berkata antara 21 Mac 2013 dan 10 April 2013, Tanore (syarikat dipercayai milik ahli perniagaan dalam buruan Low Taek Jho atau Jho Low) memindahkan US$681 juta ke akaun tertuduh.

Sri Ram berkata mengikut mata wang Malaysia, ia berjumlah RM2,081,471,926 dan jumlah wang itu menjadi perkara utama dalam pertuduhan ketiga dihadapi Najib.

Dalam prosiding hari ini, mahkamah juga diberitahu bahawa RM2,034,350,000 dikeluarkan dari akaun Najib antara 2 Ogos 2013 dan 23 Ogos 2013, menerusi lima transaksi.

Sebelum ini, Sri Ram juga memberitahu mahkamah bahawa tertuduh memindahkan sejumlah RM2,034,350,000 ke Tanore Singapore dan baki RM22,649,000 digunakan untuk membayar empat entiti dan seorang individu.

Dalam penyataan pembukaannya, beliau berkata pihak pendakwaan akan membuktikan kesemua pembayaran itu memberi manfaat kepada tertuduh.

Sementara itu, ditanya Najwa sama ada kad ATM diberikan kepada pemegang akaun berakhir nombor 694, saksi berkata “no ATM card was granted as per record,”.

Uma Devi juga berkata beberapa syarikat, individu, parti dan entiti menerima cek daripada Najib sepanjang 2012.

Antaranya, bekas Timbalan Menteri di Jabatan Perdana Menteri Datuk T. Murugiah yang menerima RM100,000, Barisan Nasional Negeri Selangor (RM400,000), Badan Perhubungan UMNO Pahang (RM760,000) dan Salt Media Consultancy Sdn Bhd berjumlah RM49,000.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama